Johnny Depp nafi tuduhan ‘keji’ pernah pukul bekas isteri

Pelakon terkenal Johnny Depp berkata beliau tidak pernah memukul bekas isterinya Amber Heard ketika memberi keterangan di mahkamah pada selasa, sekali gus mencabar pertuduhannya ke atasnya dalam kes saman fitnah AS$50 juta bagi membetulkan persepsi orang ramai dan membela anak-anaknya.Bercakap dengan nada lembut dan perlahan selama hampir tiga jam di kamar mahkamah, Depp berkata beliau “sangat terkejut ” kira-kira enam tahun lalu apabila Heard mendakwa beliau bertindak ganas dalam hubungan mereka yang disifatkannya sebagai dakwaan “keji dan mengganggu”.“Saya tidak pernah sampai ke tahap memukul Heard dalam apa cara sekalipun, dan saya juga tidak pernah memukul mana-mana wanita dalam hidup saya,” kata Depp.“Saya rasa bertanggungjawab untuk pertahankan diri bahkan untuk membela anak-anak saya,” kata bintang “Pirates of the Caribbean” itu.“Sangat pelik apabila suatu hari anda menjadi Cinderella, dan kemudian dalam jangka 0.6 saat anda jadi Quasimodo,” tambah Depp, yang dijangka kembali ke kandang saksi pada Rabu.Depp, 58, mendakwa Heard, 35, memfitnah beliau melalui sebuah artikel yang diterbitkan Washington Post pada Disember 2018 di mana aktres wanita itu mendakwa telah menjadi mangsa penderaan domestik.Ekoran penerbitan artikel itu, Depp memfailkan saman AS$50 juta terhadap Heard pada 2018.Walaupun artikel itu tidak menyebut nama Depp, namun peguam Benjamin Chew memberitahu juri bahawa jelas Heard merujuk kepada aktor terkemuka Hollywood itu.Peguam Heard bagaimanapun berhujah anak guamnya menyampaikan kebenaran dan pendapat dalam tulisannya itu dilindungi di bawah kebebasan bersuara Pindaan Pertama Perlembagaan AS.Dalam hujah pembukaan, peguam Heard berkata Depp menyerangnya secara fizikal dan seksual ketika beliau di bawah pengaruh dadah dan alkohol.Perbicaraan yang sudah berjalan selama dua minggu itu dijangka berlangsung selama enam minggu.Pada Selasa, peguam Depp bertanya mengenai kerjaya filemnya dan interaksi awalnya dengan Heard ketika penggambaran filem 2011 “The Rum Diary.”Depp menyifatkan Heard sebagai seorang yang manis, bijak dan kelakar ketika awal mengenalinya.Pelakon itu juga turut memperincikan hubungan dan situasi perkahwinan ibu bapanya.Depp berkata ibu bapanya sering bertengkar dan ibunya mendera anak-anak secara fizikal.Depp berkata bapanya tidak pernah memukul ibunya secara fizikal namun pernah menumbuk dinding sebanyak tiga kali sehingga tangannya pernah patah.Menurut Depp, bapanya meninggalkan keluarga ketika beliau berusia 15 tahun.Depp turut berkata beliau pernah “mengambil pelbagai jenis dadah”.Namun, katanya, beliau menjadi ketagih selepas cedera ketika penggambaran keempat “Pirates of the Caribbean” namun berjaya pulih daripada ketagihan tersebut.Depp berkata Heard “menokok tambah” mengenai tabiat penggunaan dadahnya.“Sebahagian besar tuduhan itu adalah palsu,” katanya. “Saya fikir ia adalah sasaran mudah untuk menyerang saya.”Ketika Depp memberikan keterangannya, Heard sekadar memerhatikan sambil mencatat nota.Kurang dua tahun lalu, Depp kalah dalam kes saman fitnah terhadap The Sun, sebuah tabloid Britain yang melabelnya sebagai “pemukul isteri.”Seorang hakim Mahkamah Tinggi London memutuskan beliau telah berulang kali menyerang Heard dan menyebabkan wanita itu takut mengenai keselamatan nyawanya.Dalam kes saman di AS, Depp dan Heard menyerahkan senarai panjang saksi yang boleh dipanggil, termasuk bekas teman lelaki Heard dan Ketua Eksekutif Tesla Elon Musk dan pelakon James Franco.Peguam Depp berkata mereka memfailkan kes itu di Fairfax County, di luar Daerah Columbia, kerana Washington Post dicetak di sana.Bagaimanapun, The Washington Post tidak dinamakan sebagai defendan dalam kes itu.Heard, yang terkenal dengan peranan dalam “Aquaman” dan “Justice League,” turut mengemukakan saman fitnah terhadap Depp, mengatakan lelaki itu memburuk-burukkannya kerana menggelarnya sebagai penipu.Tuntutan balas Heard yang menuntut ganti rugi AS$100 juta itu akan diputuskan sebagai sebahagian daripada perbicaraan.


Peruntukan kepada ahli Parlimen pembangkang perlu mula dengan rundingan, kata PM

Perdana Menteri Anwar Ibrahim menyatakan beliau tidak mahu berlaku zalim dan tidak adil berhubung isu peruntukan kepada ahli-ahli Parlimen pembangkang, namun proses tersebut harus bermula dengan rundingan.
Katanya, beliau tidak pernah menyatakan tiada peruntukan yang tersedia untuk mereka.
"Sepanjang Pagoh (Muhyidin Yassin) jadi perdana menteri, kita (ahli Parlimen pembangkang) tidak dapat peruntukan. Maknanya dulu Pagoh tidak adil. Kalau ikut Marang (Abdul Hadi Awang), ia zalim.
"Apa yang berlaku semasa di bawah Bera (Ismail Sabri Yaakob), kita mula dengan rundingan," katanya ketika menjawab soalan tambahan daripada Shahidan Kassim (PN-Arau).
Shahidan sebelum ini melahirkan rasa kecewa terhadap Belanjawan 2023 kerana tiada peruntukan diberikan kepada ahli-ahli Parlimen pembangkang.
Menurut Jabatan Perdana Menteri, peruntukan kepada ahli Parlimen Pembangkang bergantung budi bicara.
Anwar berkata, rundingan itu perlu untuk kesemua pihak mencari kaedah yang sesuai.
Tambah beliau, keputusan mengenai peruntukan dapat dicapai dengan segera sekiranya rundingan dapat dimuktamadkan.
"Saya tidak menolak prinsip memberi peruntukan kepada ahli-ahli Parlimen pembangkang seperti mana yang diberikan kepada ahli-ahli Parlimen kerajaan."
Terdahulu, Shahidan ingin tahu mengapa kerajaan masih tidak laksanakan darurat banjir di Johor baru-baru ini yang meragut empat nyawa dan lebih 50,000 dipindahkan.
Muhyiddin sebelum ini menggesa peruntukan RM300,000 kepada semua ahli Parlimen supaya disalurkan segera kepada mangsa banjir di kawasan masing-masing.
Namun Anwar pada sidang media semalam berkata, bantuan disampaikan terus kepada rakyat tanpa perlu melalui ahli Parlimen.


Pakar automotif jelaskan mengapa Tesla pilih Indonesia

Pilihan Tesla Inc untuk melabur di Indonesia berbanding Malaysia bukanlah satu kejutan malah keputusan itu sememangnya boleh dijangka disebabkan faktor-faktor tertentu, kata beberapa pakar automotif.Malahan kata mereka, keputusan itu tidak mencerminkan kegagalan Malaysia untuk menarik perhatian pelabur asing memandangkan negara ini masih berupaya memikat sejumlah pelaburan berkualiti dari negara luar.Bercakap dengan MalaysiaNow, seorang pakar automatif, Daniel Fernandez, yang merupakan pengarang urusan DSF.my berkata antara faktor utama yang mendorong kepada keputusan itu adalah disebabkan dasar automotif negara (NAP) yang kurang jelas berbanding dasar automotif negara jiran.Katanya, faktor ini bukan saja menyebabkan Tesla kurang berminat melabur di Malaysia, malah ia juga merangkumi syarikat-syarikat automotif lain.“Di Indonesia, Thailand dan Singapura, mereka menerangkan secara jelas apakah insentif yang disediakan kepada syarikat automotif antarabangsa sekiranya melabur di negara-negara tersebut,” katanya.“Ini membolehkan syarikat-syarikat terbabit merancang secara lebih terperinci sebelum membuat keputusan melabur ke negara pilihan mereka.”Mengulas lanjut mengenai NAP, Chips Yap dari PISTON.my berkata, dasar itu dianggap sebagai sebuah dasar yang “melindungi” jenama kenderaan tempatan oleh syarikat automotif asing dan ini menghasilkan persepsi Malaysia sebagai pasaran yang berat sebelah.Pengunjung melawat kemudahan pembuatan Tesla Giga Texas yang terletak di Austin. Gambar: AFPMenurut pengarang urusan laman sesawang itu, syarikat automotif asing melihat NAP ibarat usaha menjemput mereka melabur di Malaysia tetapi menghadkan jualan supaya produk tempatan diberi kelebihan.“Justeru, situasi ini akan mendorong pelabur pasaran yang lebih terbuka seperti Indonesia dan Thailand kerana mereka tidak mempunyai produk tempatan.“Tambahan pula Indonesia mempunyai pasaran yang lebih besar, itu sahaja boleh menjadi faktor untuk menarik perhatian pelabur,” katanya.Namun begitu, Yap menegaskan bahawa dasar tersebut tidak bermaksud syarikat automotif asing menolak Malaysia sepenuhnya, cuma pelaburan mereka dilakukan dalam jumlah sedikit.Dalam pada itu, Fernandez turut berpandangan kerajaan mungkin lebih tertumpu kepada pelaburan dalam bidang lain seperti industri teknologi maklumat (IT) memandangkan negara ini menerima banyak pelaburan dalam sektor tersebut.“Mungkin kerajaan tak kejar syarikat kereta untuk buka kilang di sini sebaliknya lebih gemar sekiranya syarikat antarabangsa melakukan pemindahan teknologi ke Malaysia.“Kita ada kepakaran, malah baru-baru ini Foxconn (Hon Hai Precision Industry Co., Ltd) telah membuat pengumuman untuk melabur di Malaysia,” tambahnya.Baru-baru ini, gambar pertemuan antara Ketua Pegawai Eksekutif Tesla, Elon Musk dan Presiden Indonesia, Joko Widodo tular di media sosial, menyebabkan ramai dalam kalangan netizen menyindir kerajaan termasuk Perdana Menteri Ismail Sabri Yaakob.Mereka menganggap pertemuan itu seolah-olah syarikat asing lebih gemar melabur di negara jiran berbanding Malaysia.Menjawab kepada kritikan itu, Menteri Kanan Mohamed Azmin Ali, baru-baru ini menjelaskan Malaysia juga sedang berbincang dengan Starlink, penyedia Internet jalur lebar berkelajuan tinggi dan pendaman rendah yang dikendalikan oleh syarikat aeroangkasa milik Musk, iaitu SpaceX.Selain itu, beliau turut menyatakan kerajaan menerusi Misi Galakkan Perdagangan dan Pelaburan ke Amerika Syarikat (AS) oleh kementerian perdagangan antarabangsa dan industri (Miti) berjaya menarik pelaburan berjumlah RM16.52 bilion.Sementara itu, Hezeri Samsuri yang merupakan pengarang urusan Careta.my menjelaskan antara sebab Musk memilih Indonesia adalah disebabkan negara itu mempunyai kobalt, bahan mineral yang diperlukan untuk menghasilkan bateri.“Justeru, satu dunia faham kenapa Elon Musk pilih Indonesia. Sebab mereka ada bahan mineral itu dan tak boleh mengeksport dan perlu memprosesnya dalam negara itu sendiri.“Jika mereka gagal dapatkan pelaburan Tesla, tidak mustahil mereka akan menarik perhatian syarikat seperti Samsung atau LG untuk membuka kilang di negara itu,” katanya.Menurut Hezeri, Malaysia masih dianggap sebagai pasaran yang menarik untuk menjual kereta memandangkan banyak syarikat automotif asing sebelum ini datang berbincang dengan agensi kerajaan untuk mengetahui cara-cara untuk menapak di negara ini.“Walaupun nisbah penduduk kita tidak seramai Thailand dan Indonesia, di Malaysia, tempahan kereta premium seperti BMW mampu mencecah lebih 1,000 unit.“Malah, Hyundai dan Volvo juga tidak cukup stok dan pembeli perlu menunggu berbulan-bulan sebelum menerima kereta yang dibeli,” katanya.Hezeri berkata, ini bermakna pengguna di Malaysia lebih memahami mengenai teknologi dan mudah untuk mengadaptasi dengan teknologi baru.“Tambahan pula kita ada Proton dan Perodua, ini terbukti kita sudah ada kemahiran dan kepakaran yang lebih tinggi berbanding negara jiran,” tambah beliau.


Kertas siasatan kebocoran penghakiman Najib, Rosmah dikembalikan kepada polis

Kertas siasatan kes kebocoran dokumen penghakiman membabitkan bekas perdana menteri Najib Razak dan isterinya Rosmah Mansor, telah dikembalikan semula kepada polis bagi mendapatkan beberapa penjelasan.
Ketua Polis Kuala Lumpur Azmi Abu Kassim berkata kali pertama kertas siasatan itu dirujuk kepada timbalan pendakwa raya pada 30 Ogos lepas dan kemudian kertas siasatan kes Najib dirujuk sekali lagi pada 5 September, namun dikembalikan semula bagi melengkapkan beberapa butiran yang diperlukan.
“Kami sedaya upaya cuba melengkapkan kertas siasatan itu dengan segera, setelah mendapat nasihat daripada timbalan pendakwa raya dan fokus kami ke arah itu.
“Kami akan merujuk semula kertas siasatan berkenaan kepada timbalan pendakwa raya sebaik selesai mendapatkan beberapa butiran yang diperlukan,” katanya pada sidang media di ibu pejabat Polis Kuala Lumpur hari ini.
Beliau berkata seramai 27 individu telah dipanggil dan direkodkan keterangan melibatkan 17 individu, bagi kes kebocoran dokumen penghakiman Najib manakala 10 lagi bagi kes Rosmah.
Pada 27 Ogos lepas, Pejabat Ketua Pendaftar Mahkamah Persekutuan Malaysia membuat laporan polis berhubung laporan sebuah portal berita berkaitan dokumen berkenaan.
Dalam perkembangan berasingan, Azmi berkata kertas siasatan kes Timbalan Presiden PKR Rafizi Ramli yang didakwa memfitnah Menteri di Jabatan Perdana Menteri (Tugas-tugas Khas) Abd Latiff Ahmad berhubung projek kapal tempur pesisir (LCS), sedang dalam siasatan dan dijangka akan dirujuk kepada timbalan pendakwa raya minggu ini.
Rafizi didakwa menyiarkan empat kenyataan dan tohmahan pada tarikh 22, 25, 26 dan 29 Ogos lepas, di sebuah blog dan menyiarkan semula di Facebook, Twitter dan TikTok.


Tidak perlu rombakan Kabinet, kata menteri

Tiada keperluan untuk melakukan rombakan Kabinet pada masa ini kerana kerajaan sedia ada berfungsi dengan baik, khususnya ketika negara kini berdepan penularan Covid-19, kata Menteri di Jabatan Perdana Menteri (Tugas-tugas Khas) Mohd Redzuan Md Yusof.Beliau berkata desas-desus berkaitan rombakan Kabinet mungkin hanyalah kenyataan peribadi sesetengah pemimpin dan tidak mewakili mana-mana parti dalam gabungan Perikatan Nasional (PN).“Saya baru lepas bermesyuarat bersama Perdana Menteri (Muhyiddin Yassin) petang tadi (semalam) dan dalam perbincangan itu tidak perlu kita rombak Kabinet pada masa ini.“Apabila tiba masa Kabinet dilihat tidak berfungsi dengan baik, ketika itulah keputusan untuk merombak Kabinet boleh dibuat. Jadi tidak perlulah mendesak perdana menteri untuk melakukan rombakan Kabinet,” katanya kepada pemberita selepas Majlis Makan Malam Pengamal Media Cetak dan Elektronik Negeri Melaka di Melaka, malam tadi.Redzuan yang juga ahli Majlis Pimpinan Tertinggi Bersatu, berkata semua pemimpin parti gabungan PN sama ada yang mempunyai jawatan atau tidak dalam Kabinet, perlu bersatu mengukuhkan pentadbiran kerajaan hari ini demi kepentingan dan kesejahteraan rakyat.Beliau berkata semua pemimpin parti politik juga perlu bertanggungjawab dan berjuang untuk rakyat khususnya meredakan keresahan mereka terhadap situasi semasa politik negara yang masih belum stabil dan keadaan ekonomi yang terjejas ekoran penularan Covid-19.Redzuan yang juga ahli Parlimen Alor Gajah berkata pemimpin yang pentingkan diri sendiri perlu ditolak kerana mereka hanya akan memberi kesan negatif khususnya dalam usaha gigih kerajaan mengekang penularan pandemik itu.Redzuan yang juga ahli Majlis Pimpinan Tertinggi Bersatu, berkata semua pemimpin parti gabungan PN sama ada yang mempunyai jawatan atau tidak dalam Kabinet, perlu bersatu mengukuhkan pentadbiran kerajaan hari ini demi kepentingan dan kesejahteraan rakyat.Sementara itu, beliau berkata Muhyiddin juga tidak perlu tunduk kepada pelbagai desakan termasuk meletak jawatan kerana beliau telah menjalankan tanggungjawab dengan baik sehingga hari ini.Mengulas mengenai laporan media mendakwa Muhyiddin akan mengadakan pertemuan dengan Presiden Umno Ahmad Zahid Hamidi dan Presiden PAS Abdul Hadi Awang hari ini berhubung situasi semasa politik negara, Redzuan berkata perbincangan itu dijangka lebih ke arah persetujuan bersama agar isu rombakan Kabinet tidak ditimbulkan lagi.


Trump didakwa atas 34 pertuduhan palsukan rekod perniagaan

Bekas presiden Amerika Syarikat (AS) Donald Trump didakwa atas 34 pertuduhan memalsukan rekod perniagaan, kata peguam daerah Manhattan pada petang Selasa, lapor Xinhua.
Trump dihadapkan di Mahkamah Jenayah Manhattan di New York dan menjadi bekas presiden pertama AS yang didakwa dengan kesalahan jenayah.
Bagaimanapun, beliau mengaku tidak bersalah.
Peguam daerah Manhattan Alvin Bragg berkata: “Trump didakwa memalsukan rekod perniagaan New York untuk menyembunyikan maklumat yang merosakkan dan aktiviti yang menyalahi undang-undang daripada pengundi Amerika sebelum dan selepas pilihan raya 2016.”
Semasa pilihan raya, Trump dan yang lain didakwa menggunakan skim "tangkap dan bunuh" untuk mengenal pasti, membeli dan menyembunyikan maklumat negatif tentangnya.
Trump kemudian cuba menyembunyikan tindakan itu, menyebabkan berpuluh-puluh entri palsu dalam rekod perniagaan menyembunyikan aktiviti jenayah termasuk percubaan untuk melanggar undang-undang pilihan raya negeri dan persekutuan.
Bekas presiden yang menerajui pentadbiran dari tahun 2017 hingga 2021 dan merupakan ahli Republikan telah menafikan dakwaan salah laku itu dan menyifatkan siasatan jenayah yang diketuai oleh Bragg, dari Demokrat adalah bermotifkan politik.
Peguam Trump, Todd Blanche, berkata anak guamnya "kecewa" dan "kesal."
"Ia bukanlah hari yang baik dan tidak menjangka ini akan berlaku ... kepada seseorang yang pernah menjadi presiden Amerika Syarikat," katanya kepada pemberita di luar Mahkamah Jenayah Manhattan.
Trump kemudian kembali ke kediamannya di Mar-a-Lago di West Palm Beach, Florida dan beliau dijadual mengadakan sidang media pada malam Selasa berhubung dakwaan itu.


Ringgit dijangka stabil berbanding dolar AS pada separuh kedua 2022

HSBC menjangka ringgit stabil berbanding dolar AS pada separuh kedua 2022 dan mengukuh ke paras 4.28 menjelang akhir tahun.Ketua pegawai pelaburan perbankan swasta global dan harta HSBC bagi Asia Tenggara James Cheo berkata ringgit dijangka mengukuh memandangkan sentimen pasaran global yang bertambah baik.“Permulaan separuh pertama tahun ini sangat tidak menentu dan kami percaya ringgit akan stabil ke arah paras 4.28 pada akhir tahun ini apabila sentimen pasaran global bertambah baik,” katanya semasa sidang media mengenai “Prospek Pelaburan Separuh Kedua 2022 HSBC” yang diadakan secara dalam talian hari ini.Hari ini, ringgit dibuka pada 4.39 berbanding dolar AS dan mencecah paras 4.40 berbanding dolar AS pada 19 Mei, 2022, yang mana ia merupakan kadar terendahnya sejak Mac 2020.Cheo berkata HSBC melihat trend aliran masuk ekuiti daripada pelabur asing yang berterusan setakat ini susulan pemulihan pertumbuhan ekonomi Malaysia dan pembukaan semula sempadan bagi pelancongan.Mengenai perkembangan lain, Cheo berkata beliau menjangkakan Bank Negara Malaysia akan meningkatkan kadar dasar sebanyak 50 mata asas lagi dan kadar dasar semalaman (OPR) dijangka dinaikkan sebanyak 2.5% pada penghujung tahun selepas menaikkan kadar dasarnya sebanyak 25 mata asas baru-baru ini.Beliau juga berkata Malaysia berada di landasan pertumbuhan kukuh dan menjangka pertumbuhan keluaran dalam negara kasar (KDNK) negara berada pada 5.5% tahun ini susulan harga komoditi yang tinggi dan aktiviti pembuatan yang rancak.Cheo berkata ekonomi Malaysia meningkat sebanyak 5% pada suku pertama 2022 ke paras seperti sebelum pandemik dan dengan impak sekatan pergerakan yang semakin mereda, penggunaan swasta kembali cergas dan pelaburan stabil, walaupun ini membawa kepada pertumbuhan import mengatasi eksport.Sementara itu, ketua pegawai pelaburan perbankan swasta global HSBC bagi Asia, Fan Cheuk Wan menjangka kitaran ekonomi global berterusan namun pada kadar yang lebih perlahan manakala inflasi menurun secara perlahan-lahan.“Kami mengunjurkan pertumbuhan KDNK menyusut kepada 3.4% pada 2022 dan 2.9% pada 2023, turun dari 5.8% pada 2021.“Kami menjangka kejutan tenaga global dan cabaran rantaian bekalan melonjakkan inflasi global kepada 7.5% pada 2022 sebelum menyederhana kepada 5.1% pada 2023,” kata Fan.Beliau berkata dunia berdepan dengan beberapa kejutan struktur dan pelabur perlu menyusun semula portfolio mereka untuk menyesuaikan diri dengan cabaran ini.“Krisis Covid-19, perang Rusia-Ukraine dan revolusi kemampanan menjejaskan rantaian bekalan, pasaran buruh, sumber tenaga dan prasarana.“Perubahan struktur ini akan memerlukan pelaburan besar yang seterusnya akan membantu meningkatkan pertumbuhan, tetapi ia juga akan melonjakkan kos dan menyebabkan inflasi menjadi lebih tinggi berbanding pada dekad lepas.“Oleh itu, kami menjangka prospek pelaburan bagi aset berisiko akan bertambah baik secara perlahan-lahan pada separuh kedua 2022 dengan sokongan pertumbuhan sederhana ekonomi global dan kebimbangan stagflasi yang mereda,” katanya.


Kebocoran makmal di China mungkin penyebab wabak Covid, kata pengarah FBI

Pengarah FBI Christopher Wray berkata agensi itu sudah menilai bahawa kebocoran dari makmal di Wuhan, China, mungkin menyebabkan pandemik Covid-19.
"FBI sudah lama menilai bahawa punca wabak itu kemungkinan besar adalah daripada insiden makmal yang berpotensi di Wuhan," kata Wray kepada Fox News.
Ia susulan laporan Wall Street Journal (WSJ) pada Ahad bahawa Jabatan Tenaga AS mendapati wabak itu berpunca daripada kebocoran makmal yang tidak diingini di China.
Empat agensi lain, bersama panel perisikan negara, masih menilai bahawa wabak itu yang berkemungkinan hasil daripada penularan semula jadi, dan dua belum ditentukan, lapor WSJ.
Jurucakap keselamatan Rumah Putih John Kirby berkata, kerajaan AS belum mencapai kesimpulan dan konsensus yang pasti mengenai asal-usul wabak itu.
Kementerian luar China, diminta mengulas laporan WSJ, yang disahkan oleh media AS lain, merujuk kepada laporan WHO-China menunjuk asal-usul semula jadi wabak itu, dan bukan disebabkan kebocoran makmal.
Wray berkata beliau tidak boleh berkongsi banyak butiran penilaian agensi kerana ia dilindungi.
Beliau menuduh kerajaan China "melakukan yang terbaik untuk cuba menggagalkan dan mengelirukan" usaha AS dan pihak lain untuk mengetahui lebih lanjut tentang asal-usul wabak itu.


35.7% kanak-kanak divaksinasi, 65.9% dewasa terima dos penggalak

Sebanyak 15,507,221 individu dewasa atau 65.9% daripada populasi kumpulan itu di negara ini telah menerima dos penggalak Covid-19 setakat semalam.Berdasarkan data menerusi laman web CovidNow, sejumlah 22,944,111 atau 97.5% daripada populasi sama telah melengkapkan vaksinasi mereka manakala 23,220,067 atau 98.7% menerima sekurang-kurangnya satu dos vaksin.Bagi remaja berusia 12 hingga 17 tahun pula, 2,844,722 individu atau 91.4% daripada populasi itu telah melengkapkan vaksinasi mereka manakala 2,942,850 atau 94.6% menerima sekurang-kurangnya satu dos vaksin.Sementara itu, untuk populasi kanak-kanak berusia lima hingga 11 tahun, 1,267,491 individu atau 35.7% kumpulan itu telah menerima dos pertama vaksin Covid-19 melalui Program Imunisasi Covid-19 Kebangsaan Kanak-kanak (PICKids).Vaksinasi harian semalam menyaksikan sebanyak 28,360 dos diberikan meliputi 4,848 dos pertama; 1,651 dos kedua dan 21,861 dos penggalak, menjadikan jumlah kumulatif dos vaksin yang diberikan di bawah Program Imunisasi Covid-19 Kebangsaan (PICK) sebanyak 68,515,709.Sementara itu, menurut portal GitHub KKM, 63 kes kematian akibat Covid-19 direkodkan semalam dengan Johor tertinggi iaitu 14 kes, diikuti Selangor 13 kes, Perak (12), dan Kedah (empat).Selain itu, tiga kes dilaporkan masing-masing di Pulau Pinang, Sarawak dan Kuala Lumpur diikuti Melaka, Sabah dan Terengganu dengan dua kes masing-masing, dan satu kes dilaporkan di Kelantan, Negeri Sembilan, Pahang, Perlis dan Labuan.


Kecuaian di Parlimen bertukar jadi drama politik

Kecuaian yang berlaku di Dewan Rakyat sehingga menyaksikan ahli Parlimen kerajaan termasuk anggota Kabinet tidak hadir untuk mengundi rang undang-undang (RUU) yang dibentangkan oleh menteri dalam negeri kini mulai bertukar menjadi drama politik, melibatkan dua persefahaman yang ditandatangani Perdana Menteri Ismail Sabri Yaakob melibatkan dua kem yang bertentangan.Semalam, RUU kerajaan mengenai Akta Kesalahan Keselamatan (Langkah-Langkah Khas) 2012 tidak diluluskan di Dewan Rakyat selepas ahli Parlimen Pakatan Harapan (PH) mengundi untuk menentangnya.Pengundian tersebut dilaksanakan ketika hampir semua pemimpin utama dari blok kerajaan termasuk Barisan Nasional (BN), Perikatan Nasional (PN) dan GPS tidak hadir di Dewan Rakyat, memberikan laluan kepada ahli Parlimen pembangkang mengumpul jumlah undi yang berjaya menggagalkan RUU itu untuk diluluskan.Sumber rapat dengan beberapa pegawai pemimpin kerajaan mempersoalkan apa yang disifatkan sebagai kegagalan komunikasi sehingga menyebabkan ramai ahli Parlimen tidak dimaklumkan berhubung pengundian tersebut, di mana sekurang-kurangnya dua daripada mereka mengatakan tidak dimaklumkan untuk hadir di Dewan Rakyat bagi satu sesi pengundian.“Biasanya kami akan diberi taklimat, tetapi kali ini, nampaknya terdapat salah faham.”Sumber DAP memberitahu MalaysiaNow pembangkang tidak menjangka akan dapat mengalahkan kerajaan ketika pengundian RUU tersebut, satu kejadian yang jarang berlaku di Parlimen Malaysia.“Blok ahli Parlimen kerajaan yang sebahagian besarnya tidak hadir memberikan laluan kepada kemenangan kami ini.”Bagaimanapun, susulan penolakan RUU tersebut, perkara yang dibincangkan lebih tertumpu kepada memorandum persefahaman (MoU) yang ditandatangani antara PH dan Ismail pada September tahun lepas, di mana ahli Parlimen pembangkang memberikan jaminan mereka akan menyokong atau berkecuali dalam pembentangan RUU daripada kerajaan dan sebagai tukarannya, senarai “transformasi” yang diperjuangkan pembangkang akan dilaksanakan.Tindakan mengundi untuk menentang RUU itu semalam disifatkan sesetengah pihak sebagai pelanggaran terhadap MoU, di mana ia dilihat boleh menyebabkan Ismail tidak mempunyai pilihan selain tunduk kepada tekanan daripada pemimpin “kluster mahkamah” dalam Umno untuk membubarkan Parlimen sekali gus membolehkan Pilihan Raya Umum ke-15 (PRU15) diadakan lebih awal.Kluster mahkamah diketuai bekas perdana menteri Najib Razak dan presiden Umno Ahmad Zahid Hamidi di mana kedua-duanya berdepan pelbagai pertuduhan rasuah yang jika disabitkan boleh menyebabkan mereka berdepan hukuman penjara serta dilarang untuk berpolitik.Tahun lalu, lebih sepuluh ahli Parlimen Umno yang bersekutu dengan kedua-dua pemimpin itu menarik sokongan terhadap perdana menteri pada ketika itu, Muhyiddin Yassin.Tindakan mereka itu dianggap sebagai tindak balas terhadap keengganan presiden Bersatu itu campur tangan dalam perbicaraan mereka untuk membantu pemimpin kluster mahkamah.Tindakan ahli-ahli Parlimen Umno itu juga turut mengakibatkan kerajaan PN tumbang walaupun sesetengah pemimpin PH memberikan amaran ia akan menaikkan kerajaan pimpinan Umno yang bertanggungjawab kepada kluster mahkamah.Tidak mahu mengalami nasib yang serupa, naib presiden Umno yang menjadi perdana menteri selepas mendapat sokongan Muhyiddin dan kira-kira 50 ahli Parlimen PN yang lain kini berdepan cabaran sukar.Difahamkan, sokongan Muhyiddin kepadanya bergantung kepada beberapa perkara, salah satu daripadanya adalah berhubung tarikh PRU15 yang mesti ditentukan oleh Ismail selepas berunding dengan PN.Sejak memegang jawatan nombor satu itu, beliau berusaha untuk mengukuhkan kedudukannya dengan memberikan tawaran jaminan untuk memenuhi beberapa tuntutan PH, sebagai pertukaran sokongan daripada gabungan pembangkang di mana mereka tidak akan mengganggu RUU kerajaan seperti belanjawan.Bagaimanapun, tindakan pembangkang untuk menentang RUU kerajaan semalam mengancam kedudukan Ismail kerana ada yang melihatnya sebagai pelanggaran PH terhadap MoU yang termeterai.Selepas pengundian semalam, Annuar Musa yang dilihat sebagai salah seorang pemimpin Umno yang menentang gesaan kluster mahkamah untuk PRU15 diadakan lebih awal, turut menggesa Ismail untuk membubarkan Parlimen, mengatakan PH melanggar semangat MoU bersama perdana menteri kerana menentang RUU mengenai Sosma.Namun pemimpin PH termasuk pengerusinya, Anwar Ibrahim menegaskan bahawa tiada pelanggaran terhadap MoU tersebut.Sementara DAP pula berkata, ahli Parlimen PH hanya dijangka menyokong atau berkecuali bagi RUU kerajaan berkaitan belanjawan dan setakat ini kerana ia memberi kesan kepada kedudukan Ismail sebagai perdana menteri.Tetapi, sumber dari PKR memberitahu MalaysiaNow terdapat perbincangan sama ada tindakan menolak RUU mengenai Sosma semalam akan memakan diri mereka sendiri.“Jika ini dilihat sebagai melanggar MoU dan memberi alasan untuk Ismail membubarkan Parlimen, maka kebimbangannya ialah kekalahan besar yang bakal ditanggung PH dalam pilihan raya di mana peratusan keluar mengundi dan sentimen kelihatan tidak menyebelahi kami,” kata sumber yang ditugaskan untuk menjayakan pemeteraian MoU antara PH dan Ismail tahun lalu.MoU yang ditandatangani bersama PH tersebut antara lain menyatakan bahawa Ismail tidak akan mengumumkan PRU sebelum 31 Julai tahun ini.Penangguhan PRU15 dilihat memberikan kelegaan kepada PH ketika jangkaan meluas mengatakan gabungan itu akan kalah teruk jika ia diadakan sebelum mandat pentadbiran penggal ini tamat pada Mei 2023.Satu lagi sumber yang mengetahui tentang pemeteraian MoU itu turut memberitahu MalaysiaNow tindakan pemimpin PH untuk meningkatkan tekanan ke atas Ismail mengenai isu-isu seperti RUU anti lompat parti yang bakal menyekat ahli Parlimen menukar parti boleh menyebabkan kerugian kepada gabungan itu.“Ancaman terbesar kepada PH sekarang ialah PRU dan sikap tidak ambil peduli pengundi. Dan prestasi buruk di Melaka dan Johor, terutama untuk PKR, apatah lagi dalam PRN Sarawak, hanya mengesahkan kebimbangan seperti itu,” tambah sumber PKR itu.Minggu lalu, Ismail secara diplomatik menolak gesaan dalam Perhimpunan Agung Umno supaya Parlimen dibubarkan.Yakin BN akan bangkit semula akibat sikap tidak ambil peduli pengundi, Najib dan Zahid meningkatkan desakan supaya PRU15 diadakan, dengan harapan ia dapat meningkatkan peluang mereka untuk mengelak daripada tindakan undang-undang dengan penubuhan kerajaan yang dikawal mereka berdua.Najib berdepan hukuman 12 tahun penjara selepas disabitkan bersalah menyelewengkan RM42 juta dana SRC International, menyebabkan beliau hilang kelayakan untuk bertanding pada pilihan raya akan datang.Sementara itu, keputusan bagi perbicaraan rasuah Zahid juga dijangka akan diputuskan tahun ini.Muhyiddin dan bekas perdana menteri Dr Mahathir Mohamad juga sebelum ini berkata Zahid pernah mendekati mereka semasa menjadi perdana menteri dengan harapan dua pemimpin itu membantunya dalam usaha menggugurkan pertuduhan yang dihadapinya di mahkamah.


Digelar ‘pelacur politik’, PAS akan hantar surat kesal kepada Ku Li

PAS dalam masa terdekat akan menghantar surat kepada Tengku Razaleigh Hamzah atau Ku Li bagi menzahirkan kekesalan berhubung tindakan veteran Umno itu melabelkan parti itu sebagai “pelacur politik”.Timbalan Presiden PAS Tuan Ibrahim Tuan Man berkata tindakan pengerusi jemaah penasihat Umno itu adalah sesuatu yang tidak wajar apatah lagi kenyataan tersebut dikeluarkan secara terbuka menggunakan saluran media.“Kita (PAS dan Umno) ada hubungan baik dalam Muafakat Nasional (MN) dan kita ada platform untuk bincang apa-apa yang kita rasa tidak setuju. Mesyuarat MN pun terus berjalan dua minggu sekali dan di situ kita tidak ada isu pun. Kenyataan yang tidak membantu seperti ini perlu dihentikan oleh mana-mana pihak,” katanya yang menyifatkan ia adalah pendapat peribadi Tengku Razaleigh dan bukan mewakili keseluruhan Umno.Tuan Ibrahim, yang juga menteri alam sekitar dan air, berkata demikian kepada pemberita selepas merasmikan Majlis Undi Perdana Kerja-kerja di bawah peruntukan kementerian alam sekitar dan air (Kasa) di Wisma Darul Iman hari ini.Baru-baru ini,Tengku Razaleigh dalam wawancara dengan sebuah portal berita dilapor melabelkan PAS sebagai “pelacur politik” yang perlu ditewaskan pada pilihan raya umum akan datang.Beliau menyifatkan tindakan PAS dalam beberapa pilihan raya kecil sebelum ini sebagai bukti parti berkenaan tidak boleh dipercayai.Sementara itu pada program berasingan, Presiden PAS Abdul Hadi Awang berkata meskipun terdapat segelintir pihak melemparkan pelbagai tohmahan dan tuduhan, parti itu tetap sentiasa mengutamakan dan meneruskan usaha penyatuan Ummah yang telah diperjuangkan sejak sekian lama.“Penyatuan Ummah ini yang pertama orang Islam, yang kedua (penyatuan) manusia. Mana yang ekstrem kita tolak. Kita bukan sahaja hendak satukan PAS dan Umno tetapi semua sekali. Kita tidak terhad,” katanya.Ditanya adakah kenyataan Tengku Razaleigh, yang juga ahli Parlimen Gua Musang, itu dirasakan keterlaluan, Hadi sekadar berkata, “Itu terpulang kepada orang ramai untuk menilai”.Hadi, yang juga ahli Parlimen Marang, berkata demikian kepada pemberita selepas menerima suntikan vaksin Covid-19 di Klinik Kesihatan Chendering hari ini.Pemimpin berusia 74 tahun itu merupakan antara penerima vaksin Covid-19 tertua di Malaysia bagi fasa pertama ini selain bekas perdana menteri, Dr Mahathir Mohamad, 96, di samping isteri, Dr Siti Hasmah Mohamad Ali, 95.


Miti mahu kekalkan pertumbuhan pelaburan, tarik pelabur berkualiti

Kementerian Perdagangan Antarabangsa dan Industri (Miti) yakin peruntukan RM1.557 bilion yang diterimanya dalam Bajet 2023 yang dibentang semalam akan membantu trend  pertumbuhan luar biasa dalam pelaburan negara ketika ini, mengatakan 13 agensi di bawah Miti akan bekerja keras untuk menarik pelaburan berkualiti.
“Miti terus komited untuk mengorak langkah mencipta kekayaan negara, memacu pertumbuhan ekonomi lestari, menyediakan peluang pekerjaan berkualiti, meningkatkan taraf kehidupan rakyat dan menjamin kemakmuran bersama,” kata menterinya, Mohamed Azmin Ali.
Beliau berkata kementerian akan meneruskan usaha untuk mengekalkan kedudukan Malaysia sebagai destinasi pelaburan pilihan dalam sektor pelaburan berkualiti, berteknologi tinggi dan hijau.
“Ini seiring dengan usaha Dasar Pelaburan Baharu (NIP) yang baru dilancarkan yang memberi penekanan kepada alam sekitar, sosial dan tadbir urus (ESG) dan melonjakkan trajektori pertumbuhan jangka panjang negara.,” tambahnya.
Beliau berkata sebagai sebahagian daripada usaha pembangunan mampan yang mengambil kira kelestarian alam sekitar, Kementerian Kewangan bersetuju dengan permintaan Miti bagi memberikan pengecualian yuran RM10,000 permit import (AP) kepada syarikat yang dilesenkan oleh Miti bagi mengimport kenderaan elektrik (EV).
"Pengecualian ini diharap akan menyokong usaha Miti dalam meningkatkan penawaran kereta EV di pasaran yang secara langsung dapat membantu membangunkan ekosistem EV selaras dengan Dasar Automotif Nasional 2020 serta sasaran untuk menjadikan Malaysia sebagai hab automotif serantau bagi pengeluaran kenderaan cekap tenaga (Energy Efficient Vehicle – EEV) termasuk EV," tambahnya.
Ekonomi Malaysia kini merekodkan pertumbuhan dan pemulihan yang kukuh, mencatatkan sejumlah RM123.3 bilion pelaburan diluluskan dalam sektor pembuatan, perkhidmatan dan utama sepanjang enam bulan pertama tahun ini, selain berjaya mewujudkan kira-kira 58,000 peluang pekerjaan.
Azmin menyenaraikan beberapa keutamaan Miti, termasuk mengambil kesempatan daripada dua blok perdagangan utama yang dianggotai Malaysia - Perjanjian Kerjasama Ekonomi Komprehensif Serantau (RCEP) dan Perjanjian Komprehensif dan Progresif bagi Perkongsian Trans-Pasifik (CPTPP.
Pada Rabu, Miti mengumumkan bahawa kerajaan telah meratifikasi CPTPP, pakatan perdagangan trans-Pasifik yang dianggotai 11 negara, memberikan Malaysia akses perniagaan yang lebih luas kepada pasaran baru termasuk negara-negara yang masih belum menandatangani perjanjian perdagangan bebas dengannya.
"Justeru, kita akan mengejar peluang pasaran eksport melalui perjanjian perdagangan bebas seperti RCEP dan CPTPP, mengguna pakai persekitaran kawal selia yang mesra perniagaan dan pragmatik serta memberikan sokongan kepada industri kami terutamanya PKS serta generasi muda untuk menghadapi cabaran yang akan datang," kata Azmin.


Lokman Adam dipenjara sebulan kerana mengugut saksi kes 1MDB

Bekas ahli Majlis Tertinggi Umno Lokman Noor Adam dijatuhi hukuman penjara sebulan oleh Mahkamah Tinggi di sini, hari ini setelah didapati bersalah menghina mahkamah kerana mengugut saksi dalam perbicaraan kes 1Malaysia Development Berhad (1MDB) yang membabitkan Najib Razak.Saksi itu ialah bekas pegawai khas Najib, Amhari Efendi Nazaruddin, yang juga saksi utama dalam kes tersebut.Hakim Collin Lawrence Sequerah dalam penghakimannya berkata responden (Lokman) melakukan penghinaan dengan mengancam Amhari yang merupakan saksi pendakwaan ke-8.“Saya dapati tindakan responden membuat laporan polis dan membuat kenyataan media, terjumlah kepada suatu ugutan terhadap PW8 (Amhari) dan pihak lain sebagai saksi yang berpotensi dalam kes perbicaraan ini.“Mahkamah ini mendapati responden bersalah kerana menghina mahkamah dan perlu menjalani hukuman penjara selama sebulan mulai hari ini,” kata hakim.Hakim Sequerah bagaimanapun membenarkan penangguhan pelaksanaan hukuman sementara menunggu rayuan membabitkan jumlah bon RM3,000 dengan seorang penjamin.Hakim Sequerah seterusnya berkata bahawa Lokman tidak mempunyai urusan untuk menentukan sama ada Amhari benar atau sebaliknya ketika dia memberi keterangan.“Lokman mempunyai niat buruk (mala fide) ketika dia membuat laporan polis dan kemudian membuat kenyataan media ketika Amhari masih memberikan bukti. Tidak ada kekaburan dalam tuduhan penghinaan yang dibuat terhadap Lokman,” katanya.Terdahulu, peguam Muhammad Shafee Abdullah berkata bahawa ini adalah kesalahan pertama anak guamnya dan tidak berlaku kontak fizikal dalam kes ini.“Saksi tidak pernah mengadu bahawa dia diugut atau pernah berlari ke pihak pendakwaan dan berkata  bahawa ‘saya rasa terancam’,” kata peguam itu.Bagaimanapun, timbalan pendakwa raya kanan Gopal Sri Ram berpendapat bahawa responden tidak menunjukkan sebarang penyesalan.“Lokman bukan sekadar membuat laporan tetapi terus mengulangi kandungannya kepada media. Dia harus dijatuhi hukuman penjara kerana memburukkan lagi keadaan. Sebelum ini, mahkamah menjatuhi hukuman penjara antara empat hingga enam bulan dalam semua kes menghina mahkamah.“Keputusan anda akan menjadi penyelamat kepada bakal saksi. Lokman adalah penyokong kuat Najib, ‘pernah mempunyai pengaruh yang kuat’,” katanya sambil menambah bahawa Lokman bukan individu yang tidak berpendidikan.Shafee juga meminta penangguhan hukuman sementara menunggu rayuannya ke Mahkamah Rayuan, namun timbalan pendakwa raya Mohamad Mustafa P Kunyalam membantah permohonan tersebut dengan alasan bahawa responden tidak mempunyai sebarang keadaan khusus untuk diberikan penangguhan.Pada 22 Oktober 2019, Sequerah telah memberi kebenaran kepada peguam negara ketika itu Tommy Thomas untuk memulakan prosiding komital terhadap Lokman kerana tindakan responden yang didakwa menghina mahkamah sebanyak dua kali pada 25 September 2019.Pada 14 Januari 2020, Sequerah telah menolak permohonan Lokman untuk mengenepikan kebenaran yang diperoleh Thomas dan responden juga gagal dalam rayuannya di Mahkamah Rayuan serta Mahkamah Persekutuan untuk membatalkan keputusan Mahkamah Tinggi.Thomas telah memulakan prosiding komital terhadap Lokman dan memohon agar satu perintah dikeluarkan agar Lokman dihukum penjara atau didenda atas tindakannya.Menurut Thomas, pada 25 September 2019, Lokman dalam satu temu bual telah mengeluarkan perkataan berbaur ancaman atau ugutan terhadap Amhari kerana memberi keterangan pada perbicaraan bekas perdana menteri itu di Mahkamah Tinggi.Thomas berkata pada hari sama, Lokman telah membuat laporan polis terhadap Amhari, yang merupakan saksi pendakwaan kelapan, berhubung keterangan saksi itu pada perbicaraan tersebut.Katanya matlamat atau tujuan tindakan responden itu ialah untuk mengganggu dan menakut-nakutkan Amhari, saksi lain dan mana-mana saksi berpotensi untuk tampil memberi keterangan terhadap Najib dalam perbicaraan kes 1MDB.


Dr Mahathir umum Gerakan Tanah Air, tumpu lawan Umno

Dr Mahathir Mohamad hari ini mengumumkan satu gabungan baru ke dalam arena politik negara bersandarkan agenda Melayu-Islam dengan nama "Gerakan Tanah Air".
Pengerusi Pejuang itu memberitahu gagasan politik itu hanya akan melibatkan ahli-ahli dalam kalangan orang Melayu meliputi parti politik, ahli akademik, badan bukan kerajaan (NGO) dan ahli profesional perseorangan.
"Kita ada menjemput orang Melayu sahaja bukan sebab perkauman tapi usaha kita tertumpu mahu lawan parti Melayu yang dah menyeleweng iaitu Umno.
"Kalau kita bukan parti Melayu maka orang Melayu tidak akan sokong.
"Harapnya dapat sokongan daripada rakyat. Bukan sebagai ahli parti tapi lebih kepada mereka yang curiga kepada masa depan negara kita," katanya pada satu sidang media khas di Putrajaya hari ini.
Mahathir berkata Gerakan Tanah Air sudah disertai empat parti politik berteraskan Melayu setakat ini, iaitu Pejuang, Putra, Berjasa dan Iman.
Sebelum ini, media melaporkan Mahathir bakal menubuhkan sebuah gagasan baru bagi menyatupadukan semula kaum Melayu bagi menyelamatkan negara.
Kurangkan jurang kemiskinan orang Melayu
Dalam pada itu, Mahathir menegaskan Gerakan Tanah Air juga akan  berusaha mengurangkan jurang kemiskinan dalam kalangan orang Melayu yang kebanyakannya miskin.
Menurutnya, jurang kemiskinan orang Melayu di bandar dan kawasan luar bandar amat ketara dan perlu dibendung bagi mengelakkan ketidakseimbangan politik atau pemberontakan.
"Sebab Itu kita tubuhkan gerakan orang Melayu supaya mereka dapat selesaikan masalah yang dihadapi oleh mereka dan usaha juga untuk dapatkan bahagian mereka dalam negara berbilang kaum ini."
Bagaimanapun, Mahathir menegaskan ia tidak bermaksud orang Melayu akan merampas hak orang bukan Melayu di negara ini.
Sebaliknya, sebagai satu usaha untuk memperbetulkan kedudukan orang Melayu di negara sendiri.
Mohon pertimbangan RoS, tanding PRU
Difahamkan, Gerakan Tanah Air dijangka menghantar dokumen pendaftaran dan perlembagaannya kepada Jabatan Pendaftaran Pertubuhan Malaysia (RoS) dalam masa terdekat.
Berhubung perkara itu, Mahathir berharap RoS bersikap ”murah hati" dalam mempertimbangkan permohonan yang akan dihantar.
Beliau turut berkata gerakan baru itu juga akan bertanding di 120 kerusi pada Pilihan Raya Umum ke-15 (PRU15).
Namun mereka menyasarkan kawasan-kawasan di semenanjung sahaja dan diyakini boleh menang jika bertanding.
Ketika ditanya adakah gerakan baru itu akan membuka penyertaan kepada parti politik Melayu yang lain, Mahathir menegaskan ia tidak akan terlibat dengan mana-mana pihak yang terpalit dengan isu rasuah dan kluster mahkamah, merujuk pimpinan Umno yang berdepan pertuduhan kes jenayah.
"Mereka yang bersama dengan kita tak ada kes rasuah," katanya.


Majikan perlu beri kelonggaran kepada pekerja untuk keluar mengundi

Majikan perlu memberikan kelonggaran atau cuti kepada pekerja jika hari pengundian Pilihan Raya Umum Ke-15 (PRU15) jatuh pada hari bekerja, kata Menteri Sumber Manusia M Saravanan.
Beliau berkata ini kerana adalah menjadi hak setiap warganegara Malaysia berumur 18 tahun ke atas untuk keluar mengundi dan menunaikan kewajipan mereka.
“Majikan perlu akur pada arahan kerajaan. Mereka perlu benarkan pekerja keluar mengundi. Sama ada dengan cuti peristiwa, cuti ganti atau cuti beberapa jam,” katanya selepas menyampaikan sumbangan Deepavali di sini hari ini.
Beliau berkata mana-mana majikan yang gagal berbuat demikian akan diambil tindakan mengikut peraturan-peraturan tertentu.
Suruhanjaya Pilihan Raya (SPR) akan mengadakan mesyuarat pada 20 Okt ini bagi memuktamadkan tarikh penamaan calon dan pengundian selepas Perdana Menteri Ismail Sabri Yaakob mengumumkan pembubaran Parlimen pada 10 Okt.


Pemilihan MB baru Perak bergantung kepada pemimpin setiap parti, kata Hishammuddin

Sebarang keputusan berkaitan isu pemilihan menteri besar Perak yang baru kini bergantung kepada pemimpin setiap parti politik, menurut Bendahari Barisan Nasional (BN) Hishammuddin Hussein.Hishammuddin berkata, mesyuarat Dewan Tertinggi BN yang dipengerusikan Ahmad Zahid Hamidi malam tadi ada menyentuh mengenai pemilihan menteri besar baru Perak.“Isu Perak berjalan mengikut landasannya.. soal itu anda kena tunggu dan lihat apa yang diputuskan oleh kepimpinan setiap parti yang terlibat.“…namun perkara itu tidak dibincangkan dengan terperinci dalam mesyuarat hari ini,” katanya kepada pemberita selepas mesyuarat yang bermula pukul 8.30 malam tadi berakhir kira-kira dua jam kemudian, di Menara Dato’ Onn di Kuala Lumpur.Antara yang terawal hadir ialah Presiden PBRS Joseph Kurup, Timbalan Presiden PBRS Arthur Joseph Kurup dan Presiden MIC S A Vigneswaran.Turut hadir Ketua Pemuda BN Asyraf Wajdi Dusuki, Timbalan Presiden MCA Dr Mah Hang Soon dan Setiausaha Agung MCA Chong Sin Woon.Jawatan menteri besar Perak kini kosong selepas Ahli Dewan Undangan Negeri (Adun) Chenderiang Ahmad Faizal Azumu meletak jawatan Sabtu lepas apabila beliau gagal mendapat sokongan dalam usul undi kepercayaan ahli Dewan terhadap menteri besar semasa persidangan Dewan Undangan Negeri sehari sebelumnya.Pada Isnin, Mesyuarat Majlis Kerja Tertinggi (MKT) Umno memutuskan kerajaan Perikatan Nasional (PN) Perak melibatkan Adun daripada Umno, PAS dan Bersatu perlu terus dipertahankan.Mesyuarat parti itu juga bersetuju sebulat suara untuk mencalonkan Pengerusi Badan Perhubungan Umno Perak Saarani Mohamad sebagai menteri besar Perak yang baharu bagi menggantikan Faizal.


Denda maksimum RM100,000 untuk berita palsu darurat, Covid-19

Mana-mana individu mencipta, menerbit atau menyebarkan berita tidak benar berhubung Covid-19 atau proklamasi daurat boleh berdepan dengan hukuman denda maksimum RM100,000 atau penjara tidak lebih tiga tahun atau kedua-dua sekali, mulai hari ini.Bagi kesalahan yang berterusan pula, denda yang dikenakan tidak lebih RM1,000 bagi setiap hari selama kesalahan itu berterusan selepas sabitan.Ini berikutan kerajaan telah mewartakan Ordinan Darurat Kuasa-kuasa Perlu (No.2) 2021, yang berkuat kuasa esok, menurut Warta Kerajaan Persekutuan yang disiarkan oleh Jabatan Peguam Negara.Ordinan tersebut dimasyhurkan oleh Yang Dipertuan Agong menurut Fasal (2B) Perkara 150 Perlembagaan Persekutuan.Menurut tafsiran ordinan tersebut, ‘berita tidak benar’ termasukah apa-apa berita, maklumat, data dan laporan keseluruhan atau sebahagiannya palsu yang berhubungan dengan Covid-19 atau proklamasi darurat sama ada dalam bentuk rencana, visual atau rakaman audio atau dalam apa-apa bentuk lain yang boleh menggambarkan perkataan atau idea.Ordinan itu menetapkan mana-mana orang melalui apa-apa cara, dengan niat untuk menyebabkan atau berkemungkinan menyebabkan ketakutan atau kebimbangan kepada orang awam dengan mengadakan, menawar, menerbitkan, mencetak, mengedar, mengelilingkan atau menyebarkan apa-apa berita tidak benar atau penerbitan tidak benar boleh diambil tindakan.Selain itu, mana-mana orang yang secara langsung atau tidak langsung, menyediakan atau menjadikan tersedia bantuan kewangan dengan niat supaya bantuan kewangan itu digunakan atau mengetahui atau mempunyai alasan yang munasabah untuk mempercayai bahawa bantuan kewangan itu digunakan bagi maksud melakukan atau memudahkan pelakuan kesalahan di bawah seksyen tersebut, melakukan suatu kesalahan.Ia memperuntukkan denda tidak melebihi RM500,000 atau dipenjarakan maksimum enam tahun atau kedua-dua sekali, jika sabit kesalahan.Mahkamah juga boleh memerintahkan orang yang disabitkan kesalahan di bawah subseksyen itu untuk membuat permohonan maaf kepada orang yang terjejas dan jika tidak mematuhi perintah, boleh disabitkan denda tidak melebihi RM50,000 atau dipenjara tidak melebihi setahun atau kedua-duanya.Mereka yang yang mempunyai dalam milikan atau kawalannya apa-apa penerbitan mengandungi berita tidak benar untuk menghapuskan penerbitan itu dalam masa 24 jam dari masa arahan diberikan oleh seorang pegawai polis atau pegawai diberi kuasa.Kegagalan berbuat demikan boleh dikenakan denda tidak melebihi RM100,000 dan didenda selanjutnya tidak melebihi RM3,000 bagi tiap-tiap hari selama kesalahan berterusan selepas sabitan.Mana-mana orang yang terjejas oleh arahan penghapusan penerbitan oleh pegawai polis atau pegawai diberi kuasa boleh memohon kepada Mahkamah Tinggi untuk menyemak arahan itu.Di bawah penguatkuasaan, tiap-tiap kesalahan di bawah ordinan ini adalah ‘kesalahan boleh tangkap’ dan seseorang pegawai polis atau pegawai diberi kuasa boleh menangkap mana-mana orang yang dipercayai dengan munasabah melakukan atau cuba melakukan kesalahan di bawah ordinan itu.Polis atau pegawai juga diberi kuasa menjalankan penggeledahan, juga diberikan capaian kepada data berkomputer sama ada disimpan dalam satu komputer atau selainnya.Capaian itu termasuklah kata laluan, kod penyahsulitan, perisian atau perkakasan yang perlu.“Mana-mana orang yang tidak mematuhi permintaan pegawai polis atau pegawai diberi kuasa, melakukan suatu kesalahan dan boleh, apabila disabitkan, didenda tidak melebihi RM100,000 atau dipenjarakan selama tempoh tidak melebihi satu tahun atau kedua-duanya,” menurut ordinan itu.Ia juga menyatakan tiada tindakan, guaman, pendakwaan atau apa-apa prosiding lain boleh diambil atau dibawa, dimulakan atau dikekalkan dalam mana-mana mahkamah terhadap kerajaan Malaysia atau mana-mana pegawai polis atau pegawai diberi kuasa berkenaan apa-apa perbuatan, pengabaian atau keingkaran yang dibuat atau ditinggalkan dengan suci hati dalam melaksanakan peruntukan ordinan ini.


Hotel Istana umum tutup operasi, tawar VSS kepada pekerja

Hotel Istana Kuala Lumpur mengumumkan operasinya akan ditutup pada 1 September tahun ini, mengatakan ia akan menawarkan skim pemisahan sukarela (VSS) kepada pekerja-pekerjanya.Dalam surat kepada pekerjanya, pengurus besar hotel, Noorazzudin Omar berkata pihak pengurusan tidak memiliki pilihan yang banyak untuk meneruskan operasinya dan memutuskan untuk menutup operasi hotel tersebut.“Kami sudah capai keputusan selepas mempertimbangkan keadaan semasa dan semua pilihan yang ada.“Dengan rasa kesal kami ingin memakluman keputusan untuk menutup operasi kami dijangka pada 1 September 2021,” katanya dalam sebuah kenyataan hari ini,” katanya.Beliau turut menambah, walaupun hotel itu digunakan sebagai pusat kuarantin bagi pengurusan wabak Covid-19, mereka masih menanggung kerugian dalam operasi bulanannya.“Di sini juga, kami inginkan memaklumkan pihak hotel akan menawarkan kepada pekerja-pekerja skim pemisahan sukarela (VSS).“Pihak sumber manusia akan menghubungi anda dalam masa terdekat.” katanya.Hotel mewah 23 tingkat itu merupakan antara tempat terkenal di Kuala Lumpur. Pembinaannya selesai pada tahun 1992 dan menjalani beberapa naik taraf sejak itu.


10-0: Belanjawan KPDNHEP lulus tanpa bantahan

Belanjawan 2021 bagi Kementerian Perdagangan Dalam Negeri dan Hal Ehwal Pengguna (KPDNHEP) lulus dengan undian suara, kata Speaker Dewan Rakyat Azhar Azizan Harun.Katanya, memaklumkan di bawah bekalan dan pembangunan KPDNHEP dengan peruntukan RM1.151 bilion lulus tanpa bantahan mana-mana pihak.Ini menjadikan kerajaan Perikatan Nasional (PN) berjaya meluluskan 10 Rang Undang-undang (RUU) berhubung Belanjawan 2021.Peruntukan KPDNHEP yang berjumlah RM1.151 billion dengan perbelanjaan mengurus RM1.08 bilion dan perbelanjaan pembangunan sejumlah RM66.69 juta bagi kementerian itu.Ia turut melibatkan agensi di bawahnya untuk menggerakan sektor domestik utama yang progresif dan mampan berasaskan persaingan adil serta membangunkan ekosistem perdagangan demi kepentingan pengguna bagi tahun 2021.Terdapat sembilan aktiviti yang dirancang oleh KPDNHEP untuk 2021.Awal hari ini, Belanjawan 2021 bagi Kementerian Perdagangan Antarabangsa dan Industri (Miti) diluluskan dengan undi belah bahagi apabila 110 ahli Parlimen menyokong, 104 tidak setuju manakala 6 tidak hadir.Sesi perbahasan belanjawan kementerian itu sedikit tegang apabila beberapa ahli Parlimen mempersoalkan peruntukan yang diberikan kepada Kerjasama Ekonomi Asia Pasifik (Apec) 2020.Semalam, Dewan Rakyat meluluskan RUU Belanjawan 2021 peringkat jawatankuasa bagi Kementerian Pertanian dan Industri Makanan serta Kementerian Pembangunan Luar Bandar dan Kementerian Tenaga dan Sumber Asli dengan undian suara.Terdahulu, Rang Undang-undang Perbekalan 2021 berkenaan diluluskan pada peringkat dasar Khamis lepas dengan suara majoriti selepas usaha ahli Parlimen pembangkang mendapatkan undi belah bahagi tidak berjaya.


Dr Mahathir masuk IJN

Dr Mahathir Mohamad dimasukkan ke Institut Jantung Negara (IJN) bagi pemeriksaan perubatan penuh dan pemerhatian lanjutan.Dalam sebuah kenyataan, IJN berkata bekas perdana menteri itu dimasukkan ke institusi tersebut pada pukul 7 malam.Beliau dijangka berada di IJN untuk beberapa hari ke depan.Kali terakhir Mahathir dimasukkan ke IJN pada Ogos 2016 bagi rawatan jangkitan paru-paru.Sebelum itu, beliau pernah dimasukkan ke IJN pada 2013 bagi jangkitan yang sama namun dibenarkan pulang selepas beberapa hari.


Kes baru jangkau 11,000, korban Covid-19 ragut 118 nyawa

Malaysia merekodkan kes baru sebanyak 11,618 menjadikan kes keseluruhan Covid-19 meningkat sebanyak 867,567.Selangor kekal mencatat kes harian tertinggi sebanyak 5,051 disusuli Kuala Lumpur (1,749), Negeri Sembilan (1,537), Melaka (526), Kedah (504), Pahang (400), Johor (396), Sarawak (289), dan Sabah (286).Hanya Perlis (3) yang mencatatkan kes satu digit hari ini.Negara juga mencatat sebanyak 6,377 kes sembuh menjadikan jumlah keseluruhan kes sembuh meningkat kepada 759,705.Kes aktif dengan kebolehjangkitan pula kini berjumlah 101,359.Dalam pada itu, 878 pesakit ditempatkan di unit rawatan rapi (ICU) termasuk 432 orang memerlukan bantuan alat pernafasan.Malaysia turut mencatat 118 lagi korban akibat Covid-19, menjadikan jumlah mangsa yang maut meningkat kepada 6,503.


Kadar pemberian vaksin di Malaysia meningkat laju, dahului purata Asia

Data terkini menunjukkan kadar pemberian vaksin Covid-19 di Malaysia melepasi kadar purata Asia sekali gus meninggalkan negara-negara utama Asean yang lain.Beberapa statistik mengenai kadar vaksinasi yang dikumpulkan laman sesawang data global, Our World In Data meletakkan Malaysia di tahap tertinggi di Asia, menjadi satu-satunya negara yang berada di atas paras purata benua Asia.Data juga menunjukkan sejak 30 Mei lalu, negara menyaksikan peningkatan mendadak trajektori kadar mereka yang menerima sekurang-kurangnya dos pertama suntikan vaksin sekaligus memberikan petanda sasaran kerajaan untuk mencapai imuniti kelompok pada tahun ini dengan mudah dapat dicapai.Sebanyak 7.3% daripada populasi Malaysia menerima sekurang-kurangnya suntikan pertama vaksin Covid-19 sejak Program Imunisasi Covid-19 Kebangsaan (PICK) bermula pada Februari lalu melebihi kadar purata 6.47% negara-negara Asia lain termasuk jiran-jirannya yang memiliki saiz keluasan dan populasi yang besar.Angka tersebut tidak mengambil kira 79,620 orang yang menerima suntikan pertama pada 6 Jun lalu.Pada 6 Jun lalu, sejumlah 3,574,376 orang di Malaysia divaksinasi dengan suntikan pertama sementara 1,130,301 daripada mereka menerima dos vaksin yang lengkap.Selangor, Sarawak, Perak dan Kuala Lumpur adalah antara negeri-negeri yang memiliki angka penerima vaksin paling tinggi setakat ini.Dalam pada itu, hanya 6.43% daripada populasi di Indonesia menerima suntikan vaksin pertama mereka.Program vaksinasi Indonesia dimulakan awal sebulan daripada PICK di Malaysia.Kedua-dua negara tersebut terus mendahului dengan jauh meninggalkan negara-negara Asean lain seperti Filipina, Myanmar, Vietnam dan Thailand.Program Imunisasi Covid-19 Kebangsaan (PICK) Malaysia yang bermula pada 24 Februari tahun ini menyaksikan sejumlah 500,000 barisan hadapan negara menerima vaksin pada fasa pertama.Fasa kedua bermula pada April dijangka melibatkan 9.4 juta penerima terdiri daripada warga emas dan mereka yang memiliki risiko tinggi.Fasa ketiga pula dijadualkan bermula pada Mei sehingga Februari tahun depan melibatkan 13.7 juta penerima berusia 18 tahun ke atas.Menteri Penyelaras PICK Khairy Jamaluddin beberapa kali memberi jaminan kadar vaksinasi negara akan meningkat selepas negara menerima lebih banyak bekalan vaksin bermula Jun.“Dengan kadar yang kita unjurkan, saya percaya dan yakin kita dapat selesaikan sebelum akhir tahun ini,” katanya dalam sidang media pada 19 Mei lalu.


Nasib Zahid berhubung kes rasuah ditentukan hari ini

Keputusan sama ada Ahmad Zahid Hamidi akan dibebaskan atau diarah membela diri terhadap 47 pertuduhan pecah amanah (CBT), rasuah dan penggubahan wang haram melibatkan dana Yayasan Akalbudi (YAB), akan diketahui hari ini.Hakim Mahkamah Tinggi Collin Lawrence Sequerah dijadualkan untuk menyampaikan keputusannya di penghujung kes pendakwaan pada pukul 9.30 pagi.Sekiranya keputusan mahkamah berpihak kepada pendakwaan, yakni mahkamah mendapati terdapat kes prima facie terhadap Zahid, 68, maka dia akan dipanggil untuk membela diri, namun jika keputusan adalah sebaliknya, bekas timbalan perdana menteri itu akan dilepas dan dibebaskan.Pada 6 Disember lepas Sequerah menetapkan hari ini sebagai tarikh untuk menyampaikan keputusannya di penghujung kes pendakwaan selepas mendengar hujah kedua-dua pihak.Pasukan pendakwaan diketuai timbalan pendakwa raya Raja Rozela Raja Toran manakala pasukan pembelaan terdiri daripada peguam Hisyam Teh Poh Teik dan Hamidi Mohd Noh.Pada 19 Mac, pihak pendakwaan menutup kesnya selepas memanggil 99 saksi termasuk bekas pegawai khas Zahid, Wan Ahmad Wan Omar, rakan kongsi firma guaman Lewis & Co B. Muralidharan, pengurup wang Omar Ali Abdullah dan bekas setiausaha eksekutif Ahmad Zahid, Mejar Mazlina Mazlan @ Ramly. Perbicaraan bermula pada 18 November 2019.Zahid mengaku tidak bersalah terhadap 12 pertuduhan CBT, lapan pertuduhan rasuah dan 27 pertuduhan pengubahan wang haram membabitkan puluhan juta ringgit milik Yayasan Akalbudi.Bagi pertuduhan CBT, Ahmad Zahid, didakwa menggunakan dana berkenaan untuk membuat enam pembayaran kad kredit milik persendirian, polisi insurans kenderaan dan lesen motor persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).Beliau dituduh melakukan perbuatan itu di Affin Bank Berhad, cawangan Jalan Bunus, Off Jalan Masjid India di sini, antara 13 Januari 2014 dan 23 Disember 2016. Pertuduhan mengikut Seksyen 409 Kanun Keseksaan membawa hukuman penjara antara dua dan 20 tahun serta dengan sebatan dan juga dikenakan denda, jika sabit kesalahan.Bagi lapan tuduhan rasuah, Zahid didakwa menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai menteri dalam negeri ketika itu bagi membantu syarikat-syarikat berkenaan mendapatkan projek MyEG, membekalkan cip pasport, dan dilantik sebagai pengendali pusat sehenti visa migran, masing-masing di Pakistan dan Nepal.Beliau dituduh melakukan perbuatan itu di cawangan Maybank Dataran Maybank di Jalan Maarof, Bangsar, antara 15 Julai 2016, dan 15 Mac 2018, mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009.Ahli Parlimen Bagan Datuk itu juga berdepan dengan 27 pertuduhan pengubahan wang haram dengan melibatkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.Kesemua perbuatan itu didakwa dilakukan di bank yang sama di Jalan Maarof, Bangsar dan Marhaba Enterprise Sdn Bhd, Fahrenheit88, 179 Jalan Bukit Bintang, di sini, antara 29 Mac 2016 dan April 2018.Zahid juga berdepan dengan 40 pertuduhan di Mahkamah Sesyen Shah Alam menerima rasuah daripada sebuah syarikat berhubung sistem visa luar negara, yang menjadikan beliau berdepan dengan sejumlah 87 pertuduhan semuanya.


KKM kesan 6 lagi kes varian yang membimbangkan bagi tempoh 3 hari

Kementerian kesihatan (KKM) mengesan enam lagi kes positif Covid-19 melibatkan varian yang membimbangkan (VOC) di negara ini bagi tempoh 20 hingga 22 Jun.Ketua Pengarah Kesihatan Dr Noor Hisham Abdullah berkata jumlah itu melibatkan lima kes varian Beta (B.1.351) dan satu kes varian Delta (B.1.617.2).“Bagi varian Beta, dua kes dikesan di Pulau Pinang dan masing-masing satu kes di Sabah, Kedah dan Perlis, manakala satu kes varian Delta di Negeri Sembilan,” katanya dalam kenyataan semalam.Beliau berkata perkembangan terbaru itu menjadikan jumlah kumulatif kes dijangkiti virus melibatkan VOC dan varian berkepentingan (VOI) adalah sebanyak 189 kes.Katanya daripada jumlah yang dikesan itu, 173 kes adalah VOC manakala 16 kes VOI.Sementara itu, Dr Noor Hisham berkata sebarang permohonan dan rayuan untuk memendekkan tempoh kuarantin bagi mereka yang masuk ke negara ini, perlu melalui proses penilaian sangat ketat.“Pelbagai rayuan diterima Jawatankuasa Home Surveillance Order (HSO) di Pusat Kesiapsiagaan dan Tindak Cepat Krisis Kebangsaan (CPRC), dan rayuan ini rata-ratanya berkaitan permohonan pengecualian dan pemendekan tempoh kuarantin oleh pengembara pulang dari luar negara atas sebab tertentu.“KKM memahami pelbagai situasi peribadi yang mereka hadapi, namun pada masa sama KKM perlu kekal serius dalam pelaksanaan dasar kuarantin ini bagi memastikan risiko jangkitan Covid-19 dari luar negara dapat diminimakan,” katanya.Malaysia sebelum ini melanjutkan tempoh kuarantin wajib kepada 21 hari ke atas pengembara warganegara Malaysia dan bukan warganegara dari India, Sri Lanka, Bangladesh, Nepal dan Pakistan di stesen kuarantin ditetapkan kerajaan.Pengembara dari lain-lain negara pula dikehendaki menjalani kuarantin selama 14 hari di pusat kuarantin, namun, tempoh kuarantin itu akan dilanjutkan selama tujuh hari sekiranya terdapat keperluan berdasarkan penilaian risiko yang dijalankan kepada pengembara tersebut pada hari ke-14.Mengulas lanjut, Dr Noor Hisham berkata pelanjutan tempoh kuarantin itu sangat penting bagi memastikan penularan jangkitan Covid-19 dari luar negara tidak berlaku terutamanya melibatkan VOC dan VOI.“Varian ini didapati lebih cepat merebak serta menyebabkan risiko kematian lebih tinggi, malahan ini juga merupakan amalan yang turut dijalankan oleh kebanyakan negara lain,” katanya.


Pakar turut termasuk dalam senarai doktor pembuli, kata Khairy

Senarai nama doktor yang diterima kementerian kesihatan (KKM) kerana didakwa sebagai pembuli doktor junior di Hospital Pulau Pinang (HPP) turut melibatkan doktor pakar, kata Menteri Kesihatan Khairy Jamaluddin.Bercakap kepada pemberita selepas merasmikan sambutan Hari Jururawat Antarabangsa 2022 hari ini, beliau berkata unit integriti KKM telah diarahkan menjalankan siasatan lanjut berhubung dakwaan buli di hospital itu, manakala satu pasukan petugas khas bebas juga akan ditubuhkan.Khairy berkata senarai anggota pasukan petugas khas bagi menyiasat isu buli itu serta terma dan rujukannya akan diumumkan esok, serta menambah bukan beliau yang mempengerusikan pasukan petugas khas itu.Pengerusi Jawatankuasa Agroteknologi dan Keselamatan Makanan, Pembangunan Luar Bandar dan Kesihatan Pulau Pinang Dr Norlela Ariffin semalam telah menyerahkan nama lima doktor di HPP yang didakwa sebagai pembuli, kepada KKM.Ditanya adakah lima doktor tersebut tersebut digantung perkhidmatan buat sementara waktu, Khairy berkata kesemua mereka masih bertugas seperti biasa namun siasatan terhadap doktor itu akan berjalan.“Kami tidak boleh pindahkan (mereka) begitu sahaja, kami perlu memastikan dahulu apa yang berlaku…ada nama dihantar adalah pakar-pakar. Bukan senang untuk kita pindahkan pakar. Buat masa ini semua bertugas seperti biasa cuma siasatan akan berjalan,” katanya.Khairy berkata siasatan berhubung isu buli di hospital itu dijangka mengambil masa beberapa minggu untuk diselesaikan.“Ia melibatkan tuduhan berat seperti buli dan juga budaya kerja tidak profesional. Siasatan akan libatkan sesi temu bual dengan pengadu dan pakar yang dituduh.“Lebih baik beri sedikit masa supaya pasukan petugas khas bebas dan unit integriti KKM dapat jalankan siasatan seperti biasa,” katanya.Pada 17 April lepas, seorang doktor pelatih lelaki berusia 25 tahun ditemukan maut dipercayai terjatuh dari unit kediamannya di bangunan berhampiran HPP.Pengarah Jabatan Kesihatan Pulau Pinang Dr Maarof Sudin mengesahkan mangsa adalah pegawai perubatan siswazah yang melaporkan diri pada 4 April lepas di HPP dan pihaknya akan memberi kerjasama sepenuhnya dalam siasatan polis.


Mangsa banjir di Perak, Selangor semakin meningkat

Jumlah mangsa banjir di Perak dan Selangor meningkat manakala bilangan mangsa di Johor serta Kelantan kekal dan Melaka menunjukkan penurunan, setakat pagi ini.
Di Perak, sebanyak 524 mangsa dari 153 keluarga masih ditempatkan di lapan pusat pemindahan sementara (PPS) yang dibuka di lima daerah setakat 8 pagi ini.
Sekretariat Jawatankuasa Pengurusan Bencana Negeri memaklumkan jumlah itu menyaksikan terdapat kenaikan berbanding 447 mangsa pada 8 malam, semalam.
Daerah Manjung di PPS Dewan Sekolah Menengah Kebangsaan (SMK) Layang-Layang Kiri merekodkan pertambahan jumlah mangsa daripada 85 kepada 107 orang diikuti PPS Shahriman Beruas melibatkan 91 mangsa dan SMK Padang Serai pula 69 mangsa.
"Daerah Manjung dan Perak Tengah merekodkan peningkatan jumlah mangsa banjir sementara Larut Matang dan Selama menunjukkan penurunan dengan penutupan dua PPS di Dewan Orang Ramai Kampung Jelapang dan Kampung Halt semalam," katanya.
Di Selangor, laman web InfoBencana Jabatan Kebajikan Masyarakat (JKM) menunjukkan jumlah mangsa banjir meningkat pagi ini kepada 196 mangsa dari 55 keluarga berbanding 184 mangsa (51 keluarga), semalam.
Lima PPS sedang beroperasi iaitu Sekolah Kebangsaan Sungai Sireh di Tanjung Karang, Sekolah Menengah Kebangsaan Jeram dan Sekolah Jenis Kebangsaan Cina Yuk Chih Batang Berjuntai di Kuala Selangor dan dua PPS yang baru dibuka iaitu Dewan Sri Nakhoda dan Dewan Simpang 5 di Sabak Bernam.
Di Johor, bilangan mangsa banjir kilat di empat daerah iaitu Kluang, Segamat, Pontian dan Tangkak, kekal 345 orang daripada 85 keluarga setakat 8 pagi ini.
Jawatankuasa Pengurusan Bencana Daerah (JPBD) dalam kenyataan memaklumkan di Segamat, 39 orang ditempatkan di Balai Raya Kampung Batu Badak dan 14 mangsa di Dewan Komuniti Tasek; 32 orang di Dewan Utama Kampung Ithnin Maarof di Kluang dan 15 orang ditempatkan di SK Melayu Raya, Pontian.
Dua PPS di Tangkak iaitu SK Simpang 5 Darat dan Sekolah Agama Simpang 5 Darat, masing-masing menempatkan 137 dan 108 orang, menurut JPBD.
Di Kelantan, jumlah mangsa banjir kekal 2,036 orang daripada 686 keluarga setakat 9 pagi ini yang ditempatkan di lapan PPS di daerah Pasir Mas.
Sementara itu, di Melaka, jumlah mangsa berkurangan kepada 53 orang melibatkan 15 keluarga setakat 8 pagi ini berbanding 59 orang dari 16 keluarga, malam tadi.
Sekretariat Jawatankuasa Pengurusan Bencana Negeri Melaka dalam satu kenyataan memaklumkan kesemua mangsa terjejas adalah dari Kampung Bukit Tambun, Kampung Bukit Balai, Kampung Pulau, Kampung Belimbing, Pengkalan, Kampung Panchor dan Taman Tamby Chik Karim.
Di Pulau Pinang, sebuah PPS dibuka 4 petang semalam di Dewan Banjir Desa Puri menempatkan 42 orang selepas kawasan tersebut sekali lagi dilanda banjir ekoran hujan lebat.
Pengerusi Jawatankuasa Alam Sekitar dan Kebajikan Pulau Pinang Phee Boon Poh berkata kebanyakan penduduk yang dipindahkan ditempatkan di PPS tersebut sejak Sabtu dan Ahad, ekoran hujan lebat dan banjir yang melanda petang Jumaat lepas.
Sebelum ini, empat PPS dibuka di Pulau Pinang dan menempatkan lebih 300 mangsa.


Kes harian kekal di bawah 1,800 jangkitan, 5 lagi terkorban

1,743 kes baru Covid-19 direkodkan semalam menjadikan jumlah keseluruhan sebanyak 4,885,539 kes.
Sebanyak 1,935 pesakit turut dilaporkan sembuh, menjadikan jumlah keseluruhan kes sembuh sebanyak 4,822,290.
Ketika ini, 26,797 kes aktif direkodkan di mana 25,620 atau 95.6% daripadanya menjalani kuarantin kendiri.
Tiada pesakit di pusat kuarantin sementara dan 1,133 (4.2%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 44 kes dan 23 daripadanya memerlukan bantuan alat pernafasan.
Lima kematian dilaporkan termasuk satu kes kematian sebelum tiba di hospital menjadikan keseluruhan korban akibat wabak itu sebanyak 36,452 orang.


PH tidak junjung semangat MoU kerajaan dan pembangkang, kata Annuar

Pakatan Harapan (PH) tidak menjunjung semangat memorandum persefahaman (MoU) antara kerajaan dan pembangkang apabila meminta undi belah bahagian dijalankan bagi usul lanjutan penguatkuasaan Subseksyen 4(5) Akta Kesalahan Keselamatan (Langkah-Langkah Khas) 2012 (Sosma) di Dewan Rakyat semalam.Menteri Komunikasi dan Multimedia (MenKOMM) Annuar Musa berkata semangat dan tujuan MoU berkenaan adalah jelas bertujuan untuk kestabilan dan keharmonian pentadbiran serta memberi sokongan kepada Perdana Menteri Ismail Sabri Yaakob dalam menguruskan pemulihan negara.“Ia juga untuk mengurangkan ‘politiking’ dan kita tumpu kepada kepentingan rakyat,” katanya menerusi catatan di Facebook hari ini.Sebagai seorang daripada lapan anggota jawatankuasa perundingan MoU, Annuar turut meminta penjelasan daripada setiausaha agung DAP yang juga Ahli Parlimen Seremban Anthony Loke Siew Fook berhubung tindakan PH yang secara tiba-tiba meminta usul diundi secara belah bahagian.“Kenapa PH, begitu nekad untuk menewaskan undi kerajaan sehingga sanggup menolak undi empat orang MP (ahli Parlimen) Barisan Nasional (BN) yang sudah berada dalam dewan semasa undian masih lagi berjalan?” Katanya.Annuar yang juga ahli Parlimen Ketereh berkata PH seharusnya meminta untuk perkara itu dirunding sekiranya tidak setuju dengan usul yang bertujuan untuk menyambung tempoh pemakaian seksyen tertentu itu.Beliau berkata justeru itu, PH perlu bertanggungjawab sekiranya MoU berkenaan terbatal.“Seperti yang sudah saya tegaskan, BN tidak gentar untuk menghadapi PH dalam PRU15 (Pilihan Raya Umum ke-15). PAU (Perhimpunan Agung Umno) yang baru berlalu telah pun membuat ketetapan berkaitan PRU15 dan kami ahli parti yang setia mendukung sepenuhnya ketetapan itu,” katanya.Usul lanjutan penguatkuasaan Subseksyen 4(5) Akta Kesalahan Keselamatan (Langkah-Langkah Khas) 2012 bagi tempoh lima tahun lagi, tidak diluluskan Dewan Rakyat semalam.Usul yang dibentang Menteri Dalam Negeri Hamzah Zainudin itu tidak diluluskan setelah melalui undi belah bahagian, yang menyaksikan 84 Ahli Parlimen bersetuju manakala 86 lagi tidak bersetuju.Yang di-Pertua Dewan Rakyat Azhar Azizan Harun ketika mengumumkan keputusan undi itu berkata seramai 50 ahli Parlimen tidak hadir.


Sebesar manakah pengaruh calon PM pada PRU15?

Ketika cakap-cakap mengenai Pilihan Raya Umum ke-15 (PRU15) masih terus hangat, rakyat sudah dimaklumkan mengenai calon perdana menteri dari dua blok utama politik negara, Barisan Nasional (BN) dan Pakatan Harapan (PH).Umno yang menunjangi BN mengumumkan Perdana Menteri Ismail Sabri Yaakob sebagai calon mereka manakala PH mengekalkan Anwar Ibrahim sebagai calon blok tersebut.Blok lain iaitu Perikatan Nasional (PN) pula masih belum memutuskan siapa yang bakal mereka lantik sebagai perdana menteri sekiranya berjaya memenangi PRU15.Penganalisis berkata, isu calon perdana menteri atau “poster boy” memberikan impak minima dalam menyumbang kepada nilai tambah sokongan terhadap parti-parti yang bertanding.Pengarah Eksekutif Ilham Centre, Hisommudin Bakar berkata, pemusatan tumpuan pengundi lebih kepada tiga perkara utama iaitu kekuatan parti, populariti calon dan juga isu yang melatari pemikiran pengundi ketika itu.“Ini kerana sistem pilihan raya kita ‘First Past The Post’ tidak seperti mana pilihan raya memilih presiden ataupun perdana menteri secara khusus,” katanya kepada MalaysiaNow.Sebelum ini MalaysiaNow melaporkan persoalan yang timbul apabila Umno mengumumkan Ismail sebagai calon perdana menteri berhubung helah kluster mahkamah untuk mempercepatkan PRU15.Ini kerana, pemerhati politik rata-ratanya menganggap tindakan mempercepatkan PRU15 ialah bagi menyelamatkan nasib pemimpin-pemimpin Umno yang sedang didakwa di mahkamah, terutamanya presiden parti itu Ahmad Zahid Hamidi dan bekas perdana menteri, Najib Razak.Tambah Hisommudin, tumpuan rakyat ketika musim PRU sedang memuncak tidak menjurus ke arah calon perdana menteri.“Semua (calon) bergelut di kawasan masing-masing untuk menang.“Mungkin menamakan calon perdana menteri ini lebih menjurus kepada meredakan atau meraikan penyokong parti masing-masing sahaja. Jika ada pun sokongan luar, peratusannya adalah minima,” katanya.Bagi Ahmad Atory Hussain dari Universiti Sains Malaysia, calon perdana menteri sememangnya penting kerana sebelum kekalahan BN pada 2018, presiden Umno akan mengisi jawatan itu apabila gabungan tersebut membentuk kerajaan.Namun selepas kekalahan BN, Zahid terpalit kes-kes rasuah di mahkamah.“Presiden tak dicalonkan sebagai perdana menteri pada PRU15 ini. Oleh kerana Ismail bukan presiden Umno, dia belum diuji.“Mahu tidak mahu, Umno kena pertaruhkan Ismail sebagai calon perdana menteri sebab tiada yang lebih layak daripada dia,” katanya.Katanya, Umno terpaksa memberikan sokongan kepada Ismail dengan harapan rakyat akan menyokong ahli Parlimen Bera itu.Bagi PH, Anwar kekal menjadi calon mereka walaupun ramai penganalisis sebelum ini menyatakan presiden PKR itu sudah kehabisan aura untuk memikat pengundi.Selepas 20 tahun cuba untuk menawan Putrajaya sejak 1999, blok pembangkang hanya mampu mencipta sejarah pada 2018 selepas meletakkan Dr Mahathir Mohamad sebagai calon perdana menteri.Menurut Atory, sukar bagi presiden PKR itu mencapai cita-citanya mendiami Seri Perdana sejak sekian lama.“Dia pun flip-flop, sekejap sokong Najib dan Zahid, sekejap hentam Umno.“DAP tak sokong penuh untuk Anwar jadi perdana menteri. PKR juga berdepan dgn konflik dalaman antara penyokong Rafizi Ramli dengan Saifuddin Nasution Ismail,” katanya.Menurut Atory, kedudukan Muhyiddin Yassin sebagai pengerusi PN bergantung kepada kekukuhan perpaduan dalam kalangan parti-parti komponennya.Sekiranya Pejuang dan Warisan menyertai blok itu, katanya Muhyiddin mempunyai harapan menjadi perdana menteri kali kedua.


Penumpang AirAsia dari Switzerland kecewa apabila dipaksa terima kredit

Seorang penumpang AirAsia dari Zurich, Switzerland meluahkan rasa kecewa apabila dipaksa menerima bayaran balik dalam bentuk kredit meskipun berkali-kali menegaskan untuk mendapatkan kembali duitnya secara tunai
Bercakap dengan MalaysiaNow, Uwe Guenther yang merupakan seorang jurutera awam, menceritakan kisahnya apabila berurusan dengan syarikat penerbangan tambang murah itu ketika merancang untuk mengadakan percutian di Indonesia bersama keluarganya.
Menurut Guenther, percutian itu sepatutnya berlangsung pada 2020, namun disebabkan penularan Covid-19, ia terpaksa ditangguhkan sehingga situasi pandemik terkawal.
Malah, dia sudah menempah tiket penerbangan domestik bersama AirAsia dan membuat pembayaran sebanyak AS$186 (RM754).
"Pada ketika itu saya terima bayaran balik dalam bentuk kredit kerana  saya tahu bahawa saya akan kembali bercuti di Indonesia selepas situasi pandemik reda," katanya.
Menurut Guenther, dia kemudian menempah enam tiket penerbangan domestik bersama AirAsia pada Mac lalu menggunakan kredit yang diterima serta menambah bayaran AS$51.72 (RM230.15) dan AS$109 (RM485.05) untuk memilih tempat duduk.
Berdasarkan tempahan tiket penerbangan yang ditunjukkan kepada MalaysiaNow, penerbangan itu dijadual berlepas pada 18 Ogos 2022 dari Bali ke Labuan Bajo - Komodo Island.
Namun kemudian, dia mendapati penerbangan itu tidak akan berlepas mengikut tarikh yang diinginkan menyebabkan dia terus menghubungi AirAsia.
Guenther berkata, dia meminta AirAsia membuat tempahan semula bersama syarikat penerbangan lain memandangkan platform pembelian dalam talian itu turut menjual tiket penerbangan mereka.
"Saya diyakinkan bahawa penerbangan itu akan berlepas mengikut jadual dan tempahan semula kekal tidak dibuat.
"Bagaimanapun, saya tetap membeli tiket penerbangan dengan syarikat penerbangan lain kerana saya bimbang AirAsia tidak kotakan janji," kata Guenther yang menukar penerbangannya daripada AirAsia ke Batik Air.
Jangkaan Guenther menjadi realiti apabila AirAsia pada awal Julai memaklumkan kepadanya menerusi emel bahawa penerbangannya bersama syarikat penerbangan itu telah dibatalkan.
Seterusnya, Guenther cuma memohon bayaran balik menerusi AVA namun dia menjadi bingung apabila permohonannya gagal setelah dimaklumkan pembatalan penerbangan itu bukan berpunca daripada AirAsia.
"Saya telah menghantar beberapa emel yang tidak berbalas menegaskan bahawa saya inginkan bayaran balik dalam bentuk tunai dan bukannya kredit kerana ia tidak berguna memandangkan saya menetap di Eropah.
"Baru-baru ini, saya terima emel memaklumkan bahawa permohonan kredit saya berjaya.
"Saya tidak pernah memohon kredit, malah lebih memburukkan keadaan ialah hanya separuh daripada nilai tiket yang saya beli dikreditkan," kata Guenther.
Berdasarkan akuan aplikasi AirAsia milik Guenther yang ditunjukkan kepada MalaysiaNow, dia hanya menerima kredit bernilai AS$163.53 (RM727.71) berbanding AS$346.72 (RM1542.90), bayaran penuh yang dilakukan kepada syarikat penerbangan tersebut.
Meluahkan lagi rasa marahnya,  Guenther menyifatkan tindakan AirAsia sebagai satu perbuatan jenayah, malah dia juga mempersoalkan mengapa tiada campur tangan daripada kerajaan Malaysia yang terus membenarkan syarikat penerbangan ini terus beroperasi.
Malah, Guenther turut akui bahawa dia pernah menggunakan perkhidmatan AirAsia kira-kira 10 tahun lalu apabila berada di Thailand dan tidak berdepan sebarang masalah.
"Saya sering mengembara dan pernah menggunakan perkhidmatan banyak syarikat penerbangan.
"Apa yang AirAsia lakukan adalah satu jenayah," katanya.
Ditanya sama ada dia akan terbuka hati untuk menggunakan perkhidmatan AirAsia lagi pada masa hadapan, Guenther menegaskan dia tidak akan berbuat demikian dan lebih rela memilih syarikat penerbangan lain meskipun perlu membayar lebih.
Dalam pada itu, Guenther memberitahu bahawa percutiannya pada Ogos ini tetap diteruskan memandangkan segala persiapan dan tempahan sudah disiapkan dan dia akan terbang ke dari Zurich ke Indonesia menaiki Singapore Airline sebelum menaiki penerbangan domestik menggunakan Batik Air.
"AirAsia dulu adalah syarikat penerbangan yang dihormati. Kini saya tidak lagi akan gunakan perkhidmatan mereka.
"Saya lagi rela bayar lebih - seperti yang saya telah lakukan apabila saya terpaksa membayar enam lagi tiket dengan syarikat penerbangan lain disebabkan perbuatan AirAsia," tambahnya.
MalaysiaNow sudah menghubungi AirAsia namun tidak menerima sebarang maklum balas.


Umno amal ‘double standard’, kata ketua bahagian dipecat pada 2009

Bekas ketua Umno bahagian yang digugurkan jawatan dan dipecat kerana berdepan pertuduhan mahkamah pada 2009 mempersoalkan sikap “double standard” parti itu kerana tidak mengambil tindakan sama apabila melibatkan presiden dan pemimpin tertinggi.Bekas ketua Umno bahagian Labuan Suhaili Abdul Rahman berkata, parti itu seharusnya menggunakan Fasal 10.10 terhadap pemimpin parti yang berdepan dengan pendakwaan mahkamah seperti berlaku pada dirinya pada 2009.“Ini maknanya Umno ‘double standard’ sebab peraturan itu digunakan kepada semua. Peraturan ini digunakan pada 2009. Adil atau tidak kepada ahli lain?” kata Suhaili seperti dilaporkan Utusan Malaysia hari ini.“Apakah peraturan itu hanya kepada rakyat marhaen macam saya? Kepada ahli Majlis Tertinggi, setiausaha dan presiden bagaimana?”Suhaili berkata, kes mahkamah yang dihadapinya pada 2009 tidak melibatkan pertuduhan rasuah, salah guna kuasa atau merompak akan tetapi beliau digugurkan daripada jawatan dan dipecat daripada parti.Pada April 2009, jawatan ketua Umno bahagian Labuan yang disandang Suhaili gugur dengan serta merta berikutan pendakwaan mahkamah dihadapinya.Pada ketika ini, Presiden Umno Ahmad Zahid Hamidi berdepan 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram membabitkan puluhan juta ringgit dana Yayasan Akalbudi.Sementara Najib yang juga ketua Umno bahagian Pekan dijatuhi hukuman penjara 12 tahun dan denda RM210 juta, selepas didapati bersalah terhadap tujuh tuduhan pecah amanah,menyalahgunakan kedudukan dan pengubahan wang haram dana RM42 juta milik SRC International Sdn Bhd (SRC).Setiausaha Agung Umno Ahmad Maslan juga sedang dibicarakan atas dakwaan gagal mengisytiharkan RM2 juta yang diterimanya daripada perdana menteri ketika itu, Najib kepada Lembaga Hasil Dalam Negeri (LHDN) pada 2013.Manakala Ketua Umno Bahagian Putrajaya Tengku Adnan Tengku Mansor pula berdepan sabitan dan hukuman penjara 12 bulan dan denda RM2 juta kerana menerima rasuah RM2 juta daripada seorang ahli perniagaan.Zahid dan Najib kini mengetuai sekumpulan pemimpin Umno yang berdepan dengan pelbagai pertuduhan rasuah di mahkamah menyerang kerajaan Perikatan Nasional (PN) yang diketuai Perdana Menteri Muhyiddin Yassin.Tahun lalu, Umno adalah antara parti yang menyokong pembentukan kerajaan PN.Menurut Suhaili, beliau merupakan pemimpin Umno yang pertama dan terakhir dikuatkuasakan peraturan itu sedangkan ramai lagi pemimpin parti Melayu itu yang terpalit dengan pertuduhan mahkamah.“Dulu saya langsung tak diberi ruang untuk membuat penjelasan, jawatan pun tak dikembalikan kepada saya walaupun kes dah selesai,” katanya kepada Utusan Malaysia.“Dua belas tahun kes ini sudah berlalu, tapi hari ini biar semua orang tahu tentang ketidakadilan perjuangan Umno sebenarnya.”Semalam, seorang pengamal undang-undang Adnan Seman memberitahu Utusan Malaysia peraturan yang diputuskan Majlis Tertinggi Umno pada 29 Mei 2009 ketika Najib merupakan presiden parti itu menyatakan mana-mana pemimpin atau ahli parti yang didakwa di mahkamah secara automatik digantung semua jawatannya di dalam parti.


Perit 3 penggal jadi pembangkang, Noh Omar mahu BN tawan semula Selangor

Barisan Nasional (BN) Selangor perlu menawan semula kerajaan negeri itu selepas merasai keperitan menjadi pembangkang selama tiga penggal.
Pengerusi BN Selangor Noh Omar berkata keadaan bertambah sukar apabila gabungan politik itu gagal membentuk dan menjadi kerajaan persekutuan pada Pilihan Raya Umum Ke-14 (PRU14) kerana tiada peruntukan untuk membantu rakyat disalurkan kepada ahli Dewan Undangan Negeri (Adun) pembangkang.
“Sebelum ini, walaupun kita pembangkang dalam kerajaan negeri, di pusat kita berkuasa. Adun kita tidak dapat peruntukan (di negeri), pusat bagi peruntukan kepada Adun kita. Jadi kita tidak berapa nak merasa jadi pembangkang.
“Tetapi apabila kita kalah di pusat dan negeri, baru kita rasa betapa pahitnya menjadi pembangkang. Maka hari ini, kita datang konvensyen ini dengan harapan kita akan bangkit semula dan kita ada peluang cerah untuk memenangi semula Selangor dalam PRU15,” katanya ketika berucap di Konvensyen BN Selangor 2022 semalam.
Beliau berkata ahli parti komponen BN juga perlu ikhlas dalam meneruskan perjuangan kerana ia bukan sesuatu yang mudah untuk memperoleh kemenangan.
“Kalau kita ikhlas dalam perjuangan, bersatu serta berpegang pada cogan kata iaitu kesepaduan dan kestabilan, insya Allah kita akan terus bangkit dan akan ada peluang menang dalam PRU akan datang,” katanya.
Noh turut menyeru ahli parti membuang segala tanggapan buruk dan dakwaan mengenai kewujudan sesetengah kluster dalam komponen itu supaya mereka dapat bersama-sama bekerja bagi memenangkan BN.
“Tolong jangan ada anggapan buruk. Matlamat kita satu, BN mesti menang dalam PRU15,” katanya.


Presiden Singapura perintah tangguh hukuman mati dua banduan OKU mental

Dua lelaki kurang upaya (OKU) mental yang berdepan hukuman mati di tali gantung Singapura atas kesalahan berkaitan dadah diberikan penangguhan hukuman oleh presiden republik itu, Halimah Yacob, MalaysiaNow difahamkan.Keputusan tersebut bermaksud Roslan Bakar dan warga Malaysia Pausi Jefridin yang dijadualkan menjalani hukuman gantung tidak akan dilaksanakan seperti yang ditetapkan sebelum ini.Difahamkan, Halimah menggunakan bidang kuasanya mengikut Perkara 22P(1) Perlembagaan Singapura dan Seksyen 313(h) Kanun Prosedur Jenayah.Perkara 22P antara lain menyatakan, presiden mempunyai kuasa dengan nasihat Kabinet memberikan pesalah disabit kesalahan di Singapura pengampunan, sama ada dengan membebaskan atau tertakluk kepada beberapa syarat perundangan, membatalkan atau menangguhkan untuk selamanya atau bagi tempoh tertentu mengikut kesesuaian yang dirasakan layak oleh presiden berhubung pelaksanaan sebarang keputusan hukuman.Roslan dan Pausi pada mulanya dijadualkan menjalani hukuman mati pada 16 Februari, namun ditangguhkan selepas percubaan akhir peguamnya bagi menghentikan pelaksanaan hukuman tersebut.Ketika dihubungi MalaysiaNow, jurucakap Perkhidmatan Penjara Singapura berkata mereka tidak dapat mendedahkan sebarang butiran mengenai perkara itu.Pausi dan Roslan didakwa menyeludup 96.07g diamorfin dan 76.37g metamfetamin pada 2008, dan disabitkan kesalahan pada 2010.Mereka juga gagal dalam rayuan di mahkamah pada 2017 untuk mengubah hukuman mati kepada penjara seumur hidup walaupun peguam memetik laporan berkenaan keupayaan intelek mereka yang boleh menyebabkan pelaksanaan hukuman mati tersebut bercanggah dengan undang-undang Singapura dan perjanjian antarabangsa.Berita tentang mereka telah mencetuskan kritikan dan kecaman ramai pihak, termasuk Pertubuhan Bangsa-Bangsa Bersatu yang mengatakan penggunaan hukuman mati bagi kesalahan berkait dadah tidak selari dengan undang-undang antarabangsa hak asasi manusia.Jurucakap cabang hak asasi manusia PBB Ravina Shamdasani menegaskan kepada pemberita di Geneva baru-baru ini bahawa hukuman mati hanya dibenarkan di bawah undang-undang antarabangsa bagi “kesalahan paling berat, di mana ia ditafsirkan sebagai jenayah-jenayah melibatkan bunuh dengan niat.”Bagaimanapun, pelaksanaan hukuman mereka semalam ditangguhkan selepas peguam berjaya memfailkan rayuan pada saat akhir dalam usaha menyelamatkan nyawa mereka dari tali gantung.Singapura yang mempunyai undang-undang keras terhadap kesalahan dadah bertegas hukuman mati adalah pencegah jenayah yang berkesan di negara itu.


Sokong lompat parti tetapi bersyarat?

Ramai yang berhujah bahawa sistem demokrasi adalah sistem politik yang terbaik di dunia.Apabila berlaku insiden lompat parti yang dibenarkan dalam sistem demokrasi, apakah pandangan masih sama?Bagi mereka memperjuangkan hak kebebasan bersuara, hak asasi membuat pilihan dan hak asasi manusia, mereka tidak perlu membantah di dalam hal ini.Tindakan melompat parti ini sememangnya menepati hak asasi seorang wakil rakyat yang dipilih.Usah bicara mengenai soal prinsip, amanah, khianat dan janji dalam isu melompat parti ini hatta soal norma masyarakat pun dilanggar para pejuang hak asasi manusia.Bagaimana pula dengan rakyat Malaysia, terutamanya mereka yang mempunyai kiblat politik, apakah kalian bersetuju atau tidak bersetuju dengan tindakan melompat parti ini?Ketika ada segelintir pimpinan Umno menyokong Anwar Ibrahim secara bersurat kepada Agong, apakah kalian bersorak atau membantah?Apabila melihat lima ahli Dewan Undangan Negeri (Adun) Amanah melompat ke PKR, apakah kalian bertepuk tangan gelak atau marah mencemuh?Tatkala kalian terbaca berita dua ahli Parlimen PKR bertukar arah menyokong kerajaan Perikatan Nasional (PN), apakah kalian bersyukur atau mendesak kedua mereka untuk meletakkan jawatan?Maaf nak kata, jika dinilai daripada reaksi terhadap tindakan melompat parti ini – sebenarnya boleh disimpulkan bahawa rakyat Malaysia menyokong tindakan melompat parti ini, tapi secara bersyarat.Syaratnya mudah, asalkan tindakan itu menguntungkan dari sudut kiblat politik mereka dan membantu mereka mengejek lawan.Tindakan melompat parti itu akan dilihat sebagai satu penghijrahan dan bukannya pengkhianatan.Kini lompat parti bukan sahaja dilihat sebagai penghijrahan atau pengkhiantan.Ada pemimpin politik yang menyatakan ia merupakan satu strategi politik untuk lima Adun melompat ke parti kawan ketika bosnya menyatakan bahawa tidak manis untuk parti rakannya menerima lima Adun tersebut.Fuh hebat hujah ini.Jika begitu, mengapa tidak semua pimpinannya lompat terus ke parti kawan untuk menyakinkan orang ramai bahawa ia betul-betul satu strategi?Tindakan melompat parti itu juga ada beza darjat maruahnya.Mereka yang berani mengumumkan tindakan melompat parti dan sanggup berdepan dengan reaksi di media sosial boleh dikira sebagai golongan yang bermaruah.Mereka yang bermain tarik tali, menyerang kawan sendiri secara berdepan sambil menghantar surat menyokong lawan di belakang tabir jauh ketinggalan darjat maruah mereka berbanding mereka yang berani mengumumkannya.Tapi ingatlah tindakan melompat parti ini ibarat roda.Sebatang pokok boleh jadikan mancis. Sebatang mancis boleh membakar pokok.Siapa untung, siapa rugi bukannya boleh dilihat kesannya pada hari ini.Rakyat perlu terima hakikat bahawa sistem demokrasi negara hanya memberikan kuasa kepada rakyat untuk mengundi siapa yang mewakili mereka, namun tidak memberi kuasa kepada rakyat untuk mengawal tindakan mereka yang sudah menang.Akta Anti Lompat Parti hanyalah angan-angan.YB mana yang mahu kebebasan mutlak ini dicabut dari tangan mereka?Tanpa adanya lompat parti, bagaimana nak amalkan “amar makruf nahi mungkar” dengan menukar parti apabila merasakan parti sudah lari dari perjuangan?Betul tak? Logik kan?Tetapi, mengapa perlu menukar parti untuk mengamalkan amar makruf nahi mungkar? Mengapa tak letak jawatan terus?Dah kalian ingat di sini Jepun ke? Sini Malaysialah.


Najib akan dicatat sejarah sebagai penjenayah, kata Dr Mahathir

Dr Mahathir Mohamad meneruskan serangan terhadap Najib Razak, kali ini mengatakan pemimpin Umno itu akan dicatatkan dalam buku sejarah sebagai seorang penjenayah yang disabitkan kesalahan mencuri berbilion ringgit.“Adalah mustahil Najib dan jenayah yang dilakukan olehnya tidak disebut. Demikian naluri manusia sesuatu itu akan diterima apabila diulangi berkali-kali.“Saya bukanlah seorang sahaja yang menyebut nama Najib dan kaitannya dengan jenayah. Buku sejarah akan catit nama Najib supaya generasi akan datang kenal Najib sebagai penjenayah yang curi duit berbillion yang mahkamah telah sahkan,” kata Mahathir dalam blognya hari ini.Najib dijatuhkan hukuman selama 12 tahun dan denda RM210 juta selepas didapati bersalah bagi tujuh pertuduhan salah guna dana SRC International, sebuah entiti yang mempunyai kaitan dengan 1MDB.Hukuman tersebut turut dikekalkan di Mahkamah Rayuan tahun lalu di mana hakim mengatakan jenayah dilakukannya mendatangkan malu kepada negara.Mengenang sejarah lampau, Mahathir yang berjaya memimpin gabungan pembangkang untuk menjatuhkan kerajaan Najib sekali gus meruntuhkan pentadbiran 60 tahun Umno berkata ,pengasas awal negara sentiasa dikaitkan dengan pencapaian besar nasional.Beliau berkata Tunku Abdul Rahman dikenali dengan banyak sumbangan termasuk jasanya dalam kemerdekaan negara. Ia kemudian turut disusuli Abdul Razak Hussein, bapa kepada Najib yang terkenal sebagai bapa pembangunan.Mahathir berkata, ketika Razak meninggal dunia Najib tidak dikenali.“Malangnya Najib pilih jenayah untuk dikait rapat dengan dirinya. Tidak seperti bapanya, Najib lihat kuasa sebagai peluang untuk memperkayakan dirinya.“Demikianlah skala jenayahnya sehingga seluruh dunia mengenali Najib dan jenayah yang dilakukan olehnya.”Dalam pada itu, Mahathir turut mempersendakan slogan “Malu apa Bossku”, mengatakan Najib sebaliknya cuba padam kaitannya dengan jenayah dengan mendakwa tidak salah jika pemimpin mencuri. “Diberi gelaran pada dirinya sebagai boss, dan tiada siapa perlu malu apabila boss curi.“Anggapan perlakuan jenayah tidak memalukan bercanggah dengan nilai hidup masyarakat manusia dan masyarakat Malaysia. Jika tidak disangkal akan rosaklah masyarakat.”


PNBBC sokong TPM, Hishammuddin bantu kerajaan keluar dari krisis Covid-19

Majlis Ahli Parlimen Perikatan Nasional (PNBBC) memberi jaminan menyokong pelantikan Timbalan Perdana Menteri, Ismail Sabri Yaakob dan Menteri Kanan Luar Negeri, Hishammuddin Hussein dalam usaha memastikan negara dan rakyat keluar daripada kemelut pandemik Covid-19.Pengerusi Majlis Ahli Parlimen Perikatan Nasional (PNBBC), Shahidan Kassim berkata, sokongan ahli-ahli Parlimen Umno dan Barisan Nasional terhadap pelantikan kedua-dua mereka tidak perlu dipertikaikan.“Besar harapan kami agar timbalan perdana  menteri dapat membantu perdana menteri untuk terus memberikan fokus terhadap aspek pentadbiran negara, mempercepatkan proses vaksinasi bagi menjayakan pembentukan imuniti kelompok.“Pada masa yang sama, kami menyeru agar semua pihak dalam Umno terus menyokong ahli-ahli Parlimen agar perkhidmatan terbaik kepada rakyat dapat diberikan dengan penekanan terhadap usaha meningkatkan vaksinasi,” katanya dalam satu kenyataan hari ini.Ismail memulakan tugas sebagai orang nombor dua kerajaan pada 9 Julai lalu.Dalam pada itu, Shahidan turut menggesa ahli Parlimen Bera itu untuk menyegerakan dua suruhanjaya siasatan diraja (RCI) berhubung penjualan aset-aset Tabung Haji ketika pentadbiran kerajaan Pakatan Harapan dan untuk menyiasat penyelewengan fakta buku tulisan “My Story: Justice in the Wilderness” bekas Peguam Negara, Tommy Thomas.Shahidan berkata, siasatan dan inkues kematian anggota bomba Muhammad Adib Mohd Kassim yang maut dalam satu insiden rusuhan di sebuah kuil di Subang Jaya pada 2018 juga perlu dipercepatkan oleh Ismail Sabri.Ujarnya, ketiga-tiga isu itu berkait rapat dengan kepentingan awam dan keyakinan terhadap institusi kerajaan, kehakiman dan proses keadilan dalam negara.Ahli Parlimen Arau itu turut mencadangkan agar sektor-sektor ekonomi di Perlis dibuka semula memandangkan negeri itu memasuki fasa kedua Pelan Pemulihan Negara.


Vaksinasi harian lepasi 21.6 juta dos suntikan setakat 2 Ogos

Sebanyak 21,668,999 dos vaksin Covid-19 telah diberikan menerusi Program Imunisasi Covid-19 Kebangsaan (PICK) setakat semalam.Menteri Kesihatan Dr Adham Baba menerusi perkongsian infografik di Twitternya memaklumkan daripada jumlah itu, seramai 14,471,138 orang menerima suntikan dos pertama manakala 7,197,861 orang menerima dos kedua.“Mengikut peratusan, 44.3% daripada populasi negara telah mendapat dos pertama, manakala 22% sudah melengkapkan suntikan vaksin Covid-19 mereka,” katanya.Sementara itu, vaksinasi harian pula mencatatkan sebanyak 468,526 dos diberikan semalam dengan 223,479 adalah pemberian dos pertama manakala 245,047 lagi adalah dos kedua.


Malaysia sedia bekerjasama pastikan komoditi pertanian terus berkembang, kata menteri

Malaysia bersedia untuk bekerjasama dengan pihak antarabangsa, termasuk agensi kerajaan, ahli akademik, institut penyelidikan, peserta industri dan perniagaan bagi memastikan industri komoditi pertanian terus berkembang secara progresif dan mampan, kata Menteri Perusahaan Perladangan dan Komoditi Zuraida Kamaruddin.“Melihat kepada kemampanan dan ekonomi sirkular, kami menyedari bahawa kami perlu bekerjasama dengan ramai pihak berkepentingan dan peserta teknologi yang berpotensi untuk memanfaatkan teknologi terkini bagi meneroka lebih lanjut potensi penuh pengeluaran komoditi pertanian.“Terdapat keperluan untuk menyediakan kemudahan yang lebih baik, teknologi yang canggih dan pelaburan yang besar ke dalam industri untuk memastikan kelebihan daya saing berbanding amalan tradisional,” katanya ketika berucap pada majlis Forum Perkongsian Malaysia-British di Kelab Caledonian, London baru-baru ini.Zuraida berkata Malaysia telah berada di barisan hadapan mempromosikan minyak sawit dan biojisim sawit dalam sektor pembuatan.Beliau berkata Strategi Biojisim Kebangsaan Malaysia 2020 (NBS2020) menetapkan sasaran untuk menjadikan biojisim sawit sebagai produk bernilai lebih tinggi yang akan menghasilkan pendapatan negara kasar (GNI) tambahan sebanyak £5.5 bilion (RM30 bilion) serta mewujudkan 66,000 pekerjaan dan pada masa yang sama menarik £4.6 bilion ( RM25 bilion) dalam pelaburan dan mengurangkan pelepasan karbon sebanyak 12%.Kementerian telah mengintegrasikan ekonomi sirkular ke dalam pengeluaran komoditi pertanian, khususnya minyak sawit sebagai penyelesaian berkesan untuk mengoptimumkan penggunaan sumber (bahan mentah) dan meminimumkan pembaziran daripada pengeluaran, pelepasan dan ketidakcekapan tenaga.“Model ekonomi sirkular sudah pasti merupakan jalan ke hadapan untuk penyumberan mampan dan beretika komoditi pertanian Malaysia.“Walaupun menghadapi cabaran untuk menggabungkannya ke dalam model linear semasa, tumpuannya adalah untuk mencipta lebih banyak nilai. Terdapat banyak nilai yang diperoleh daripada menggunakan semula dan mengitar semula bahan mentah ini,” tambahnya.UK ialah rakan dagangan ke-19 terbesar Malaysia. Pada 2021, jumlah perdagangan barangan dan perkhidmatan untuk kedua-dua negara bernilai £5.2 bilion.Eksport komoditi pertanian Malaysia (minyak sawit, getah, kayu, koko dan lada) menyumbang 14% daripada jumlah perdagangan, bernilai £734 juta, meningkat 17% daripada £628 juta pada 2020.


115 kes baru Covid-19, Sabah masih tertinggi

Kes baru Covid-19 di negara ini kekal tiga angka iaitu sebanyak 115 kes dengan Sabah masih menjadi negeri menyumbang kes positif tertinggi melibatkan 98 kes, kata Ketua Pengarah Kesihatan Dr Noor Hisham Abdullah.Beliau berkata jumlah kes baru dilapor itu melibatkan 112 penularan tempatan membabitkan 98 warganegara dan 14 kes bukan warganegara, serta tiga kes import.Beliau berkata daripada keseluruhan 112 penularan dalam negara, 11 daripadanya mempunyai sejarah perjalanan ke Sabah.“Kes tempatan hari ini melibatkan Sabah (98 kes), Selangor (10 kes), manakala Terengganu, Melaka, Kedah dan Labuan masing-masing satu kes, sementara tiga kes import pula melibatkan mereka yang pulang dari India“Terdapat pertambahan kluster di Selangor iaitu Kluster Jalan Apas, dan tiada kematian baharu hari ini,” katanya dalam kenyataan perkembangan Covid-19 di Kuala Lumpur hari ini.Beliau berkata ini menjadikan jumlah kumulatif kes positif Covid-19 di Malaysia melepasi angka 11,000 dengan 11,034 kes, sementara kes aktif kebolehjangkitan ialah 1,011 kes manakala terdapat 54 kes sembuh menjadikan jumlah keseluruhan pulih ialah 9,889 kes.Kes positif yang sedang dirawat di Unit Rawatan Rapi (ICU) pula ialah lapan dengan lima daripadanya memerlukan bantuan pernafasan, katanya.Memperincikan Kluster Jalan Apas, Dr Noor Hisham berkata kes tersebut melibatkan pasangan suami isteri warganegara yang mempunyai sejarah perjalanan ke Tawau dan Semporna, Sabah, dari 13 hingga 16 Sept lepas.“Kedua-dua kes indeks mula bergejala demam, batuk, dan selesema pada 18 Sept yang kemudian mendapatkan rawatan di pusat perubatan pada 19 Sept. Mereka kemudian dirujuk ke Hospital Tengku Ampuan Rahimah, Klang pada 24 Sept.“Mereka didapati positif pada 26 Sept dan dimasukkan ke Hospital Sungai Buloh,” katanya.Beliau berkata hasil saringan kontak rapat mendapati enam lagi positif pada 27 Sept dan sehingga kini, seramai 66 individu disaring dengan dua lagi masih menunggu keputusan.Langkah pencegahan dan kawalan jangkitan seperti proses pembersihan dan nyah kuman telah dijalankan di lokasi terbabit dan punca jangkitan masih dalam siasatan, katanya.Bagi perkembangan kes positif kluster-kluster yang aktif, Dr Noor Hisham berkata terdapat 46 kes baru yang dilaporkan bagi Kluster Bangau-Bangau, Sabah pada hari ini menjadikan kes positif keseluruhan kluster itu sebanyak 225 kes.Sementara bagi Kluster Benteng LD (Sabah), terdapat 39 kes baru yang melibatkan 34 kes di Tawau dan lima di Lahad Datu menjadikan jumlah keseluruhan kes dalam kluster berkenaan sebanyak 873 kes.“Terdapat dua kes baharu yang dilaporkan bagi Kluster Pulau (Sabah) menjadikan jumlah kes positif kluster ini sebanyak 49 kes, manakala bagi Kluster Buang Sayang (Sabah) dan Kluster Sungai di Kedah masing-masing satu kes baru dicatatkan,” katanya.Mengenai Perintah Kawalan Pergerakan Diperketatkan Bersasar (PKPDB) di daerah Lahad Datu, Tawau, Kunak dan Semporna di Sabah yang berkuat kuasa mulai 12.01 tengah malam ini, Dr Noor Hisham berkata seramai 962,661 penduduk akan disaring di keempat-empat daerah tersebut.Beliau berkata saringan bersasar akan dilakukan bagi komuniti setempat dan kumpulan berisiko tinggi meliputi lima peratus daripada jumlah penduduk.“Kementerian Kesihatan Malaysia akan terus menjalankan langkah kawalan dan pencegahan di keempat-empat daerah ini dan pangkalan perubatan akan dibuka di kawasan PKPDB.“Kerjasama daripada penduduk setempat adalah amat diperlukan bagi memastikan tindakan ini berjaya memutuskan rantaian penularan jangkitan Covid-19 dalam negara kita,” katanya.